Montolieu - Wikipedia, entziklopedia askea.\nMontolieu (frantsesez eta ofizialki: Montolieu) Okzitaniako udalerri bat da. Administratiboki Frantziako Aude departamenduan dago, Okzitania eskualdean. 2013an 885 biztanle zituen.\nBernard LAURET (2014-2020)\n43° 18′ 33″ N, 2° 12′ 55″ E / 43.3092°N,2.2153°E / 43.3092; 2.2153Koordenatuak: 43° 18′ 33″ N, 2° 12′ 55″ E / 43.3092°N,2.2153°E / 43.3092; 2.2153\nAlzona, Aragon (Aude), Brousses-et-Villaret, Fraisse-Cabardès, Moussoulens, Saint-Denis, Saint-Martin-le-Vieil eta Saissac\n2007an Montolieu udalerrian erroldatutako biztanleak 760 ziren. Familiak 316 ziren, horien artean 116 pertsona bakarrekoak ziren (52 bakarrik bizi ziren gizonak eta 64 bakarrik bizi ziren emakumeak), 108 seme-alabarik gabeko familiak ziren, 72 seme-alabak dituzten bikoteak ziren eta 20 seme-alabak dituzten guraso-bakarreko familiak ziren.\n2007an 465 etxebizitza zeuden, 331 familiaren etxebizitza nagusia ziren, 79 bigarren erresidentzia ziren eta 55 hutsik zeuden. 454 etxeak ziren eta 9 apartamentuak ziren. 331 etxebizitza nagusietatik 250 bere jabearen bizilekua ziren, 72 alokairuan okupaturik zeuden eta 9 doan lagata zeuden; 3 etxek gela bat zuten, 15 etxek bi zituzten, 54 etxek hiru zituzten, 94 etxek lau zituzten eta 165 etxek bost zituzten. 136 etxek euren parking plaza propioa zuten azpian. 174 etxetan ibilgailu bat zegoen eta 110 etxetan bat baino gehiago zituzten.\nMontolieu udalerriko biztanleria-piramidea 2009an .\n2007an lan egiteko adina zuten pertsonak 387 ziren, horien artean 265 aktiboak ziren eta 122 inaktiboak ziren. 265 pertsona aktiboetatik 244 lanean zeuden (120 gizon eta 124 emakume) eta 21 langabezian zeuden (8 gizon eta 13 emakume). 122 pertsona inaktiboetatik 60 erretiraturik zeuden, 25 ikasten zeuden eta 37 "bestelako inaktibo" gisa sailkaturik zeuden.\n2009an Montolieu udalerrian 347 unitate fiskal zeuden, 733 pertsonek osaturik. Pertsona bakoitzeko diru-sarrera fiskalaren mediana urteko 15.959 euro zen.\n2007an zeuden 58 komertzioetatik, 2 bestelako produktu industrialen fabrikazioko enpresak ziren, 7 eraikuntza enpresak ziren, 23 ibilgailuen saltze eta konpontze enpresak ziren, 3 garraio enpresak ziren, 5 ostalaritza eta jatetxe enpresak ziren, 4 informazio eta komunikazio enpresak ziren, 1 finantziazio enpresa zen, 1 higiezinen enpresa zen, 6 zerbitzu enpresak ziren, 3 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 11 zerbitzu publikoetatik, 1 posta bulegoa zen, 2 margolariak, 1 zurgina, 1 iturgina, 2 argiketariak, 1 ile apaindegia, 2 jatetxeak eta 1 higiezinen agentzia.\n2009an zeuden 11 establezimendu komertzialetatik, 1 120 m2 baino gutxiagoko denda zen, 1 okindegi zen, 1 harategi zen eta 8 liburu dendak ziren.\n2000. urtean Montolieu udalerrian 20 nekazaritza-ustiategi zeuden, 1.035 hektarea erabiltzen.\nMoussoulens (3,7 km)\nBrousses-et-Villaret (4,7 km)\nFraisse-Cabardès (4,8 km)\nSaint-Denis (5,5 km)\nRaissac-sur-Lampy (5,7 km)\nAzken aldaketa 27 abendua 2019(e)an, 19:03(e)tan\nOrriaren azken aldaketa: 27 abendua 2019, 19:03.


Gobierno Vasco Irekia :: Euskadiko 10 herritarretik 7k uste dute erlijio guztiek dutela Euskadin beren kultu-zentroak jartzeko eskubidea\nEuskadiko 10 herritarretik 7k uste dute… http://www.irekia.euskadi.net/eu/news/10284 berria\nFuente: Irekia - Gobierno Vasco gurtza-aretoen lege aurreproiektua eta Aniztasun errelijiosoari buruzko ikerkerta bat aurkeztuko dira\n• Gehiengoaren “katolizismo kulturalaren” baitan, sekularizazio prozesuak aurrera darrai.• Elkarrizketatutako pertsonen bizitzan erlijioari ematen zaion garrantzia, 0tik 10erako eskalan, 5ekoa da, familiari 9,7 eta lagunei 8,3 ematen zaien bitartean. Batez besteko garrantzia handiagoa da adinean gora goazen neurrian eta txikitu egiten dira belaunaldi gazteenen artean. • Hamar pertsonatatik zazpik euren burua katolikotzat jo dute (horietako 5 ez praktikanteak eta 2 praktikanteak). Lau pertsonatatik bat ateoa, agnostikoa edo ez sinestuna da, eta %2k beste erlijioren batetan sinesten dute. Aniztasun eta tolerantzia erlijiosoa\n• Euskadiko aniztasun erlijiosoari dagokionez, axolagabetasuna da nagusi: Euskadin katolikoak ez diren beste erlijioen presentzia ez dute ez txarto eta ez ondo baloratzen erdiek (%51), %38k ondo edo oso ondo baloratzen dute, eta soilik %8 dira txarto edo oso txarto baloratzen dutenak.• Euren burua “katolikoa ez den” beste erlijio batetako sinestuntzat jo dutenak gutxiengo bat dira, %2a. Halere, biztanleen %40k Euskadin erlijio ez katolikoetako pertsonak “asko edo nahikoa” direla uste dute.• Galdekatutako hamar pertsonatatik seik ez dute uste erlijio ez katolikoetako jarraitzaileen erlijio-ohiturek Euskadiko bizitza-estiloa arriskuan jartzen dutenik eta adierazi dute pertsona hauen erlijio-ohiturak berdin zaizkiela, ez zaizkiela axola.• Gehiengoari ez lioke batere molestatuko edo gutxi molestatuko lioke aipatutako erlijio ezberdinetako sinestunak auzokide izatea (%78 eta %98 artean esan dute hori); halere, islama praktikatzen dutenen eta Jehováren Lekukoen gaineko arbuioa zertxobait handiagoa da: lehenengoen kasuan %16ri asko edo nahikoa molestatuko lieke pertsona hauek bizilagun bezala izatea eta bigarrenen kasuan %14ri. Erakunde publikoak eta erlijiosoak\n• Erakunde publikoek eta erlijiosoek izan beharko luketen elkarlan mailari buruzko iritziak banatuak agertzen dira, baina hamarretik zazpik uste dute erakunde publikoak ez direla sartu behar eremu erlijiosoan. • Elkarrizketatutako pertsonen %61ek uste dute erakunde publikoek erlijio guztiekiko berdin jokatu behar dutela, inolako erlijiori lehentasunezko tratua eman gabe. Gurtze-aretoak\n• Hamar pertsonatatik zazpik uste dute Euskadin dauden erlijio elkarte ezberdinek euren gurtza edo kultu aretoak izateko eta eraikitzeko eskubidea dutela (%73), eta gehienek diote auzoan bat izateak ez lituzkeela molestatuko, edozein erlijioetakoa izanda ere. • Elkarrizketatutako hamarretik seik (%63) adierazi dute Eusko Jaurlaritzak erlijio elkarte ezberdinen gurtza-aretoen presentzia eta irekiera arautzea nahikoa edo oso gomendagarria litzatekeela.EMAITZAKSEKULARIZAZIO PROZESUAElkarrizketatutako pertsonei galdetu diegu ea zein garrantzia ematen dieten euren bizitzan sinismen erlijiosoei, 0tik 10erako eskalan, eta lortutako batez besteko puntuazioa 5ekoa da; aldiz, familiari 9,7 eta lagunei 8,3 ematen diete. Bestalde, hamar pertsonatatik zazpik bere burua katolikotzat jo dute, ia erdia katoliko ez praktikanteak (%47) eta laurdena katoliko praktikanteak (%26). Gainerakoetatik, %2 beste erlijioetako sinestunak dira, eta lautik bat (%25) ateoa, agnostikoa edo ez sinestuna. Bi aldagai hauek harreman estua dute euren artean eta adinarekin. Adinean gora goazen neurrian, elkarrizketatutako pertsonen artean katoliko gehiago daude (%88 65 urtetik gorakoen artean), eta horien artean gehiago dira ere katoliko praktikanteak (%50 65 urtetik gorakoen artean). Adinarekin sinesmen erlijiosoei ematen zaien garrantzia ere handitu egiten da, gazteenek ematen dioten 3,9tik 65 urtetik gorakoek ematen dioten 6,5era. Erlijio sinismenen garrantzia pertsonen bizitzan handiagoa da sinestunen eta praktikanteen artean gainerakoen artean baino; horrela, katoliko praktikanteen artean euren sinismen erlijiosoen garrantzia 8,2koa da eta beste erlijioetako sinestunen artean 7,3koa; aldiz, pertsona katoliko ez praktikanteen artean sinismenen garrantzia 4,9koa da eta ateo, agnostiko eta ez sinestunen artean 1,7koa. ANIZTASUN ETA TOLERANTZIA ERLIJIOSOA EUSKADINElkarrizketatutako pertsonen %57k harremana izan dute Euskadin dauden gutxiengo erlijiosoren bateko sinestunekin, aldiz %41ek ez dute harremanik izan. Gazteenen artean handiagoa da beste erlijio horietako pertsonekin harremana izan dutenen portzentajea (%67), eta adinean gora goazen neurrian portzentaje hori txikitu egiten da. Handiagoa da ere pertsona ateoek, agnostikoek eta, orokorrean, ez sinestunek beste erlijioetakoekin izandako harremana (%69). Euskadin erlijio ez katolikoak praktikatzeko dauden erraztasunei buruzko hautemateari dagokionez, gehiago dira erraztasun nahikoak edo asko daudela uste dutenak (%43), nahiz eta herenera iristen diren erraztasun gutxi edo batere ez daudela uste dutenak (%33); elkarrizketatutakoen %24k ez dute jakin edo ez dute galdera erantzun nahi izan. Elkarrizketatutako pertsonen erdiek ez dute ez txarto eta ez ondo baloratzen katolikoak ez diren beste erlijioen presentzia Euskadin (%51), %38k ondo edo oso ondo baloratzen dute, eta soilik, %8 dira txarto edo oso txarto baloratzen dutenak. Presentzia horren balorazioa hobea da pertsona gazteenen artean eta horien %46k ondo edo oso ondo baloratzen dute; aldiz, adinean gora goazen neurrian balorazioa okerragotu egiten da eta 65 urtetik gorakoen artean txarto edo oso txarto baloratzen dutenen portzentajea %31raino handitzen da. Bi erditan banatzen dira Euskadin erlijio katolikoa ez den beste erlijio ezberdinetan sinesten duten pertsonak gutxi edo oso gutxi direla diotenak (%39) eta nahikoa edo asko direla diotenak (%40). %22k ez dakite edo ez dute erantzun nahi izan galderari.Orokorrean, elkarrizketatutako pertsonen artean axolagabetasuna da nagusi beste erlijioetako sinestunekiko; hamarretik seik ez dute uste pertsona hauen erlijio-ohiturek Euskadiren bizitza-estiloa arriskuan jartzen dutenik (%63 ados edo oso ados agertu dira baieztapen horrekin) eta adierazi dute pertsona hauen erlijio-ohiturak berdin zaizkiela, ez zaizkiela axola (%59 ados edo oso ados). Aldiz, auzokideekiko tolerantziari dagokionez, gehiengoari ez lioke batere molestatuko edo gutxi molestatuko lioke aipatutako erlijio ezberdinetako sinestunak auzokide izatea (%78 eta %98 artean esan dute hori); halere, arbuiorik handiena erlijio musulmanean sinesten dutenek eta Jehováren Lekukoek sortzen dute: lehenengoen kasuan %16ri asko edo nahikoa molestatuko lieke pertsona hauek bizilagun bezala izatea eta bigarrenen kasuan %14ri.ERAKUNDE PUBLIKOAK ETA ERLIJIOSOAK Biztanleriaren %38k uste du erakunde publikoek eta eliza katolikoak bakoitzak bere aldetik lan egiten dutela, eta %31k uste du nolabaiteko elkarlana badagoela. Dezente gutxiago dira euren artean elkarlan handia dagoela uste duenak (%13), eta %18k ez dute galdera erantzun nahi izan edo ez dute jakin erantzuten. Iritziak banatuago aurkitzen ditugu zenbateko elkarlana izan beharko luketen galdetuta; %34k uste dute elkarlan handiagoa izan beharko luketela, %24k orain arteko berdina eta %29k txikiagoa izan beharko luketela. Elkarrizketatutako pertsonen %14k ez dute jakin edo ez dute galdera hau erantzun nahi izan. Erakunde publikoen eta beste erakunde edo erlijio ez katolikoen artean elkarlana txikiagoa dela uste dute elkarrizketatutako pertsonek. Ia erdia dira (%47) bakoitzak bere aldetik lan egiten dutela uste dutenak, %22k uste dute nolabaiteko elkarlana badagoela, eta soilik %3k uste dute elkarlan handia dagoela. %28k ez dute jakin edo ez dute erantzun galdera hau. Zenbateko elkarlana izan beharko luketenari buruz ere iritziak banatuago agertzen dira: %29k uste dute elkarlan handiagoa izan beharko luketela, %26k orain arte bezala jarraitu beharko luketela, eta %24k elkarlan txikiagoa izan beharko luketela. Bostetik batek ez dute erantzun nahi izan edo ez dute erantzuten jakin. Hamar pertsonatatik seik uste dute erakunde publikoek erlijio guztiekiko berdin jokatu behar dutela, eta hamarretik hiruk eliza katolikoari lehentasunezko tratua eman behar diotela. Zentzu berean, hamarretik zazpi inguru dira erakundeak eremu erlijiosoan ez direla sartu behar uste dutenak, hamarretik bik, berriz, erakunde publikoak aniztasun erlijiosoa kudeatzen inplikatu behar direla uste dute; hamarretik batek ez daki edo ez du erantzun nahi. Biztanleen erdiek inguruk uste dute Euskadin immigranteek beren erlijioa praktikatzeko nahikoa erraztasun edo erraztasun asko dituztela (%48), lautik batek uste du erraztasun gutxi edo batere erraztasunik ez dutela (%27) eta lautik beste batek ez du erantzun galdera edo ez du jakin erantzuten (%24). Bestalde, hamar pertsonatatik zazpik uste dute immigranteek euren erlijioarentzako gurtze- edo kultu-aretoak eraikitzeko eskubidea dutela, %17k uste dute ez dutela eskubiderik, eta %13k ez dakite edo ez dute erantzun.GURTZE-ARETOAK Hamar elkarrizketatuetatik zazpik uste dute Euskadin dauden erlijio elkarte ezberdinek otoitz egiteko eta euren erlijio ohiturak burutzeko gurtza edo kultu aretoak izateko eta eraikitzeko eskubidea dutela (%73), hamarretik batek uste du erlijio batek ere ez duela horretarako eskubiderik (%9), eta beste batek, erlijio batzuk eskubidea dutela, baina beste batzuk ez (%11); azken horietatik, erdiek aipatu dute Islamaren jarraitzaileak direla gurtze-lekuak izateko eskubiderik ez dutenak, eta herenek ez dute jakin edo ez dute esan nahi izan zein erlijiok ez duen eskubide hori; gainerakoek beste erlijioren bat aipatu dute. Erakunde publikoek, hiri-antolamenduko planetan erlijio erabilerarentzako komunitate-ekipamenduetarako lurra gorde beharraz iritzia oso banatua aurkitzen da: %38ri oso txarto edo txarto iruditzen zaie, %33ri ez txarto eta ez ondo eta %23ri ondo edo oso ondo; %6k ez dakite edo ez dute erantzuten. Dena dela, hamarretik seik adierazi dute Eusko Jaurlaritzak erlijio elkarte ezberdinen gurtza edo kultu-aretoen presentzia eta irekiera arautzea nahikoa edo oso gomendagarria litzatekeela (%63), lautik batek, berriz, soilik apur bat edo batere gomendagarria ez litzatekeela izango (%28). Auzoan erlijioren bateko gurtze-aretoa irekitzeko aukeraren inguruan, elkarrizketatutako pertsona gehienek diote edozein erlijioetako gurtze-areto bat auzoan izateak gutxi edo batere ez lieketela molestatuko. Dena den, gehien errefusatzen direnak erlijio musulmaneko gurtze-aretoak dira; gehienek auzoan horrelakoak izateak ez lieketela molestatuko esan badute ere (%71k gutxi edo batere ez), bai molestatuko lieketela esan dutenen portzentajea handiagoa da kasu honetan (%23k diote asko edo nahikoa molestatuko liekeela); ondoren datoz, Jehováren Lekukoen gurtze-aretoak (%14), ebanjelikoak edo protestanteak (%12), ortodoxoak (%9), katolikoak (%4) eta beste batzuk (%2).\nGiza Eskubideen Zuzendaria erlijioak erlijio aniztasuna azterketa soziologikoa legearen aurreproiektua gurtza-lekuak Justizia eta Herri Administrazioko Sailburua prospekzio soziologikoa Berri honen iruzkinen RSSa\nAtte. Ivan Arjona” Ivan Arjona Pelado duela urte bat gutxi gora behera\n@iazkunaurreta http://t.co/mgvMU1vA” @AmaiaIglesias duela urte bat gutxi gora behera\n@JavierMaroto http://t.co/mgvMU1vA” @AmaiaIglesias duela urte bat gutxi gora behera


Gaur estreinatuko da Animalia Fantastikoak 2ren lehenego trailerra, hemen aurrerapena — Zinema Uneak\nGaur estreinatuko da Animalia Fantastikoak 2ren lehenego trailerra, hemen aurrerapena\nGaur estreinatuko da Animalia Fantastikoak 2ren lehenego trailerra, hemen aurrerapena Gaur estreinatuko da Animalia Fantastikoak 2ren lehenego trailerra, hemen aurrerapena http://www.zinemauneak.eus/albisteak/gaur-estreinatuko-da-animalia-fantastikoak-2ren-lehenego-trailerra-hemen-aurrerapena http://www.zinemauneak.eus/albisteak/gaur-estreinatuko-da-animalia-fantastikoak-2ren-lehenego-trailerra-hemen-aurrerapena/@@images/image\nZinema Uneak - 2018-03-13T06:59:21+01:00\nZortzi hilabete falta dira oraindik zinema-aretoetan estreinatzeko, baina Harry Potterren zaleak adi! Gaur, martxoak 13, estreinatuko baita Animalia Fantastikoak: GrindelWalden krimenak berriaren lehenengo trailerra!\nMomentuz, ikusmina baretzeko hemen duzue zabaldu den aurrerapentxoa.\nAnimalia Fantastikoak eta non aurkitu arrakastatsuaren jarraipena, Newt Scamander eta Tina Goldsteinen abentura berriak kontatuko dizkigute. Aktoreen artean ia gehienak bueltatuko dira. Eddie Redmaynekin hasita (Newt Scamander) Dan Folgerreraino (Jacob Kowalski), hori bai Johnny Deepen ezusteko agerraldia oraingoan luzeagoa izango delarik. Ezin ditugu ahaztu Goldstein ahizpak Katherine Waterston (Tina Goldstein) eta Alison Sudol(Queenie Goldstein), eta ezta zabaldu diren aktore eta pertsonaia berriak: Jude Law (Albus Dumbledore), Zoë Kravitz (Leta Lestrange) edota Chaning Turner (Theseus Scamander). Eta espero ez zen itzulera misteriotsu bat: Ezra Millerrena Credence Barebonen papera berriro eginez.\nZuzendaritza lanetan David Yates egongo da berriro ere eta, nola ez, lehenengo filmaren arrakasta ikusita gidoia JK Rowlingek idatzi du beste behin bere kabuz. Musika arloan, aurreko abenturan bezala, James Newton Howard.\nIstorioa 1927an hasiko da, Newt Sacamander New York utzi eta hilabete gutxi batzuk geroago. Grindelwaldek ihesaldi ikusgarri baten protagonista izango da eta ondorioz gero eta jarraitzaile sutsuagoak biltzen hasiko da. Ondorioz, Newt Scamander eta Tina Goldsteinen bideak berriro batuko dira, eta Albus Dumbledore gazte bat ere ezagutuko dugu.\nHarry Potterren mundu magikoa gehiago hedatuko da eta, New York bisitatu eta gero, oraingoan Londresera itzuli eta Pariseko mundu magikoa ere ezagutuko dugu. Animalia fantastikoak sagan mundu magikoak biziko duen gatazka nazioartekoa izango da.\nAnimaliak Fantastikoak eta non aurkitu 2 filmaren estreinaldia 2018ko azaroaren 16rako iragarrita dago.\nAnimalia fantastikoak: Grindelwalden krimenak\netiketak: Animalia Fantastikoak: Grindelwaden krimenak Animalia Fantastikoak eta non aurkitu 2 David Yates JK Rowling Eddie Redmayne Katherine Waterson Johnny Deep Jude Law Harry Potter Warner Bros


BizkaiaImpuestos / ZergakNoticias frescas / Berri berriakSiglo XXI / XXI. mendea28/01/2014\nDurante los 12 meses de 2013, la Hacienda Foral de Bizkaia ha recaudado 6.226,1 millones de euros, frente a los 6.011,3 millones de euros recaudados en el ejercicio de 2012.…\nZerga itunduen bilketa hazi egin da Gipuzkoan 2013an\nGipuzkoaImpuestos / ZergakNoticias frescas / Berri berriakSiglo XXI / XXI. mendea27/01/2014\nGipuzkoako Lurrande Historiakoan, 2013an zerga itunduen bilketa 3.731,4 milioikoa izan da, %3,2ko hazkundea ezagutu eta gero. Aurreko urtearekin alderatuta 115,7 milioi euro gehiago bildu dira. Sarrera gordinak %4,2 handitu dira…


Semite Gidak: AEBetako Merkataritza Elektronikoko Konpainia Konbentzitzen du\nEcommerce denda gisa, lehiaketan fitxak mantendu beharko zenituzke. Zergatik? Lehenik eta behin, merkatuaren dinamikari eusten laguntzen dizu. Bigarrenik, hobe duzu jakitea gauzak marketina sortzeko orduankanpainak eta, jakina, zure negozioa lehiakideen negozioak bereizteko lagunduko dizu.\nHori kontuan hartuta, Jason Adler, aditua Semalt Zerbitzu Digitalak zure posizio lehiakorra jarraitzeko aholkuak ematen dizkizu.\nTalde bat antolatu zure lehiakideak erabiltzen dituzten SEO-eko taktikak kontrolatzeko. Bilatu Atzera dauden esteken kopurua eta zein lotzen dituzten webguneak ikasten ditu. Behin datu horiek lortu, webguneetara hurbilduArerioak lotu eta ikus ditzakezu zure dendara trafiko hori kanalizatzeko.\nAdibide hau hartu. Gure bezeroentzako estekak bilatzen ari naizen bakoitzean, nik Identifikatu bezeroen lehiakideak Semalt Analyzer erabiliz. "Open Site Explorer" erabiltzen du webguneak (lehiakideak) lotzeko webgune guztiak biltzeko. Datu vital hauek bildu ondoren, atzera loturak eskatzeko eta beste plan hori gauzatzeko beharrezkoak diren ikerketak egin ditut.\nIkusi lehiakideen sare sozialak\nZure lehiakideak ere ikusi behar dituzu sare sozialetan, haien edukia identifikatzeko kudeaketa estrategia. Jarraitzaile izeneko aplikazio zoragarria dago, Twitter-en jarraitzen duten nor den egiaztatzeko nola zure orri propioa neurtzen duen haien aurka. Sinetsi edo ez, FollowerWonk-ek jarrai dezake nor zaren jarraitzen, zure aurkaria eta baita biak ere. Zurekin eta lehiakideekin jarraitzen duzun partikular bat nabarituko baduzu, orduan aukera bat dagoZure merkatuan interesa dut eta horrekin loturiko norbait da.\nBeste web aplikazio bat, Buzzmo-k edukia partekatuena (argazkiak,bideoak edo blogak) zure lehiakideen sare sozialetan. Erabili datu horiek ideia berriak ideiak trukatzeko, zure gizarte-komunikabideen orrialdeetan.\nErabiltzaileen esperientzia kontuan hartu\nZure lehiakideen webgunearen bidez erabiltzaile bat zarela pentsatzea bisitatzen. Katalogoan elementu bat identifikatu, gehitu saskian eta begiratu. Nola erraza zen hori? Luze iraun zuen? SaiatuKexa / kontsultak bidaltzea eta egiaztatu zure webgunea zerbitzu horiek gainditzen ez badituzu. Gainera, zer egin dezakezu Bezeroek zure negozioei buruz esaten dute. Trustpilot plataformak erosotasun osoz lagunduko du.\nArretaz arduratu zure arerioen salmentarako eta marketineko ahaleginen arteanpraktika propioak. Lehenengo hurbilketa buletinak harpidetzea izan daiteke azken eskaintzak eta promozioak lortzeko. Beste planteamendu bat lehiakideen edo Google Alertak zerrenda Twitter pribatua sortzea eguneratze guztien begiztarekin. Denbora errealean lan egiten du.\nKonparazio gehienak linean egin daitezkeen arren, kasu batzuetan daudelineaz kanpo egin daiteke. Esate baterako, merkataritza show edo hitzaldira gonbidatzen bazaizu, galdetu edonolako pertsona ausartak bere ekitaldira joatekoZure zerbitzuen ikuspegiak. Zer esan behar dute zure lehiari buruz? Erabil ezazu informazio hau eta zeure behaketak inprobisatzeko.


Baztan beltza. Deia, Noticias de Bizkaia\nEuskal Nobela Beltzaren Astea heldu da beste behin ere Nafarroako bailarara. Datorren astelehenetik igandera izango da aurtengo edizioa. Bertan, genero beltzeko liburuen aurkezpenak, mahai-inguruak, zinea eta errezitaldiak izango dira, besteak beste\nAinhoa Lores - 2018(e)ko urtarrilaren 14a, igandea - 12:20etan eguneratua\nGorri kolorekoak dira Baztango lurrak, gorri kolorekoak ere Nafarroako bailara honetako eraikinetako fatxadak inguratzen dituzten harriak, berdeak jaten du panoramikaren zati handi bat, paisaiaren goiko partea berriz aldakorra izaten da, urdina, grisa edo zuria, urteko sasoiaren eta eguraldiaren arabera. Koloreek edertzen dituzte Arizkun, Elizondo, Erratzu edota Amaiurgo herriak urte osoan zehar, aste baten izan ezik: urtarrileko hirugarrenean. Zazpi egun horietan eskualdeak beste tonalitate bat hartzen du eta beltza nagusi bihurtzen da, (H)ilbeltza zehatzago esateko. Misterioa, beldurra… hedatzen da eskualdeko edozein bazterretan.\nEuskal Nobela Beltzaren Astea bueltan da;oraingoan, gainera, aste osoko egitarau oparoa dakar, izan ere, urtean zehar genero honetako ekimenak antolatzen jarraitzen du Baztango Irakurle Taldeak. Beraiek dira laugarren urtez ekimena antola-tzeko ardura dutenak. Ane Cuesta da horietako bat. Haren arabera, aste bateko egitaraua baino zerbait gehiago da (H)ilbeltza. “Horretan ahalegintzen gara, behintzat, eta horren lekuko dira martxan ditugun webgunea eta (H)ilbeltza beka, aste batetik urte osora zabaltzen den eskaintza”. Izan ere, urteak pasatu ahala, eta Euskal Nobela Beltzaren Astea sendoturik, hainbat ekimen jarri dituzte abian bailara honetako Irakurle Taldekoek. Horietako bat da hain zuzen ere ilbeltza.eus ataria. “Atariaren helburu orokorra genero beltza bultzatzea da eta sei atalak tartekatuz, hamabostean behin testu berri bat sartzen ahalegintzen gara”, jakinarazi du Cuestak.\nEdizio bakoitzean beti zerbait ikusten dutela azpimarratu du Cuestak, “pauso berriak emateko aukerak ematen dira;horrela sortu zen (H)ilbeltza beka”, kontatu du. Baztango Udalak, Txalaparta argitaletxeak eta (H)ilbeltza ekimenak elkarlanean sortu zuten beka. Euskarazko literatura beltza sustatu nahian, diru-laguntza bat ematen dute, urte batez sormena bultza-tzeko eta itzulpengintza sustatzeko. Miel Anjel Elustondo itzultzaile eta kazetaria izan da bekaren lehen edizioaren irabazlea, eta horixe izango da datorren urteko Euskal Nobela Beltzaren Asteko Idazleekin solasean ekimenean izango den idazlea. Aurtengo deialdian berriz, beka itzulpen lan batentzat izango dela iragarri du Cuestak.\nJAIALDI BIZIA Astelehenetik aurrera jaialdiak ekarriko digunari erreparatuta, formatuan behintzat berrikuntza nabarmenik ez dagoela dio Cuestak, baina, “ekitaldi bakoitzean beti dago nobedaderen bat, bidean gauza berriak sortzen joaten direlako, (H)ilbeltza jaialdi bizi bat delako”. Atzean utzi dugun 2017an 50 urte bete ziren Txomin Peillenek Gauaz ibiltzen dana nobela beltza argitaratu zuenetik, eta aitzakia sortu zen idazlea Baztanera gonbida-tzeko. “Jose Angel Irigarai idazle eta poeta izango du elkarrizketatzaile -aurreratu du Cuestak-. Hasieratik sortu zen harreman horretatik, Maiatz, Pamiela eta (H)ilbeltza ekimenaren arteko elkarlanean, Zaldi beltzak zeruan liburua argitaratzeko proiektua sortu da, (H)ilbeltzarako espresuki argitaratua”, gehitu du.\nChinatown filmaren emanaldia ere izango da aurten. Jatorrizko bertsioan eskainiko da pelikula, euskarazko azpitituluekin. “Hirugarren urtea da ikus-entzunezkoek lekua dutela jaialdian, baina lehen aldia da film bat osorik ikusteko aukera eskaintzen dugula”, eman du jakitera Cuestak.\nLarunbatean, bestalde, mahai-inguru batekin emango diote hasiera egunari. Ekimen hau Euskal Nobela Beltzaren Asteko egitarauko ardatzetako bat bilakatu da dagoeneko. Aurtengo gaia Beltzaren estereotipoak, literaturatik ikus-entzunezkoetara izango da eta Arantxa Iturbe kazetariak gidatuko du ekitaldia. Iratxe Fresneda Euskal Herriko Unibertsitateko irakaslea eta Irati Jimenez idazlea izango dira hizlariak eta generoaren ikuspuntutik aztertuko dituzte trama beltz desberdinak. Cuestak nabarmendu duenez, “generoaren gaiari Euskal Nobela Beltzaren Astearen hastapenetatik eman zaio garrantzia. Hori dela eta, aurten gaia lehenetsi dugu gure ekitaldi zentralean”.\nIpuin dramatizatua ere jasotzen du aurtengo egitarauak: “Urtero egiten bada ere, urtero desberdina izaten da”, dio Cuestak. Izan ere, istorioa urtero aldatzen dute, eta baita an-tzeztuko den herria ere. Aurten Anizen izango da. Astearekin amaitzeko, Hama(H)iru ate errezitaldi musikatua prestatu dute. “Aurten berreskuratu nahi izan dugu irakurraldi musikatu/antzeztu formatua”, azpimarratu du Cuestak. Mitxel Sarasketak aurkeztuko du liburua, (H)ilbeltzako kideek pasarteak irakurriko dituzte, eta musikarekin lagunduko du Iñigo Belzunegik. “Solasaldi, antzezpen, errezitaldi eta kontzertua izango da, dena batean”.\nIdatziriko hitzak, isildutako berben tokian\nGotzon Hermosilla: “Modu inkontzientean, gau giroko istorioak idazteko joera dut”\nTaberna zuloko istorioak eta han eta hemen gertatutakoak bildu ditu Gotzon Hermosillak bere liburuan\nErnatu dira kimu berriak\n9 testigos en la vista para decidir si el guardia de La Manada vuelve a prisión\nLa comparecencia ha comenzado hacia las 14.10 horas en el Palacio de Justicia de Iruñea


2021-2022 ikasturtea prestatzen ari dira Txaloka ludotekan — Berbia\n2021-2022 ikasturtea prestatzen ari dira Txaloka ludotekan\nEkintza bereziak aste honetan\nEkintza bereziak egiten ari dira astean eta ate irekiak izango dira irailaren 20tik 28ra\nTxaloka ludotekaren kudeaketan ziklo berriari ekin dio Txatxilipurdi elkarteak, udalak deitutako lizitazioa lortu ondoren. Kontratazio ziklo berri bat baina aurreko hirurek emandako esperientziaz hasiko duena. Zehaztu dute ikasturte hasierarako ekintza egutegia eta gauzatzen ari dira jada: Ludoteka kalera atera zuten atzo eta halaxe egingo dute egunero ostiralera arte, ate irekiak izango dira jarraian eta urriaren 6an ikasturtea martxan jarriko da. Tartean, erabiltzaileek izena eman beharko dute.\nNobedadeak daude izen-ematearen inguruan, ikasturteka egingo baita aurrerantzean. Hori bai, urtea bitan banatuko da, eta urte osoko matrikulaz gain, urte erdikoa hautatu ahal izango da. Hobariak ere eskeinatzen dira. Guzti horri buruzko xehetasunak datorren astean egingo diren ate ireki jardunetan emango zaie guraso eta interesatuei.\nIkasturte berriari ekin aurretik ohikoa izaten da ludoteka kalera atera eta herriko haur guztiei parte hartu eta ezagutzeko aukera eskaintzea. Atzo hasi ziren ekintza berezi hauek Goienako plazan. Gaur berriz, San Martinen sukaldaritza txokoa izango da, asteazkenean, herria ezagutzeko ginakana eta eraikuntza jolasak plazan, ostegunetan bitxigintza eta papiroflexia Larrañako ur uhinak parke inguruan eta ostiralean, amaitzeko, aurpegi margoketa eta jauzgailua Errementari plazan. Beti ere, eguraldi ateria badago, euria egiten badu inguruko arkupetara edo ludotekara aldatuko baitira ekintzak. Aste honetako saio berezi hauek 16:30tatik 19:30tara izango dira, herriko haur guztiei irekita.\nIrailaren 20tik 28ra berriz, ate ireki jardunak egingo dira Txaloka ludotekan bertan, Lizaur kaleko 5ean. Edonork izango du Txalokako egunerokoa bertatik bertara ikusi, informazioa eskatu eta izena emateko aukera. Kurtsoa, normaltasunez, urriaren 6an hasiko da ludotekan.\nTxaloka ludoteka 3 eta 8-9 urteko haurrei zuzendutako udal zerbitzua da. Astelehenetik ostiralera arratsaldez zabaltzen da. Lokala guztiz berritu zen 2019an eta haurren sormena eta elkarrekintza sustatuz, bitarteko berriak jarri ziren.


Azpeitiko eta Azkoitiko Udalek txandaka kudeatuko dute Munoaundi - Uztarria (Azpeitia)\n2014ko mai. 29a, 16:17\nMunoaundi aztarnategia, joan den urtean. Argazki originala\nMunoaundi aztarnategiaren kudeaketa Azpeitiko eta Azkoitiko Udalen esku gelditu da. Orain artean, Iraurgi Lantzenek izan du Munoaundiren ardura, baina bi udalek onartu dute hango egitekoen ardura hartzea. Hurrengo bost urteetan, Azpeitiko Udalaren eskumena izango da hango jarduerak eta betebeharrak gestionatzea.\nBeraz, aztarnategiaren kudeaketa, finantzaketa eta langileen kontratazioa Udalaren gain daude. Aztarnategiari begira, helburu nagusia lanak amaitzea izango da. Horrez gain, garrantzia emango zaie obren koordinazioari, kontratuei, lankidetza hitzarmenei eta diru-laguntza eskaerei.\nDuela lau urte, 2008an, Munoaundiko jarduera plana aurkeztu zuen Aranzadi Zientzia Elkarteko Historiaurreko Arkeologia Departamenduak, eta hor zehaztutako lanekin jarraituko dute. Hiru gune ditu Azpeitia eta Azkoitia arteko herrixka harresituak: lehen gunean, gutxi falta da ikerketa-lanak amaitzeko; bigarren gunean, hastapenetan ari dira; eta hirugarrengoan, ikerketa bide berriak aztertzen ari dira.


Non norberaren kaskotik atera gabe noraino joan daitekeen kontatzen den - ZientziaEus\n1986/04/01 Goñi, Jesus Mari | Etxeberria, J. Iturria: Elhuyar aldizkaria\nAlizia, Lewis-Carrol-en Alizia, oso neska bihurria zen. Horretaz, bere abenturak irakurri dituzten guztiak ederki konturatu dira. Baina bihurria ez modu agresiboz, hori ez; esaldi guztien atzean beste guztiek ikusten ez dituzten intentzio ezkutuak somatzen dituen bihurri horietakoa da. Ekintzatan otzana, baina hizkuntzaren munduan beldurgarria; honelakoa da gure Alizia maitea.\nJakina denez, arratsalde euritsu bezain aspergarri batean Alizia ispiluaren beste aldera pasa zen, gertu dagoen eta hain urruti sentitzen dugun mundu simetriko horretan zer dagoenaren jakinminak bultzaturik. Han ikusi zuena, bere lagun zen Lewis-Carroll-i kontatu zion. Honek, liburu bat osatu zuen abentura horiek deskribatuz eta ospe handia lortu ere bai modu honetaz tajututako liburuari esker. Baina Alizia, ume guztien antzera, oso ahanzkorra zen eta ispiluaren beste aldean gertatutako pasadizo asko bere buruan gelditu ziren Lewis-Carroll-en liburura pasa gabe.\nAlizia koxkortu egin zen; Lewis-Carroll, berriz, zahartu, eta umearoaz berriro pentsatzeko grina sortzen den adinera ailegatu zenean, ispiluaz beste aldeko bizitzaz hasi zen malenkoliaz gogoratzen. Lewis-en liburua hartu eta irakurri egin zuen. Harriturik gelditu zen, "ni ez naiz hori, hori ez da nik ikusitako mundua. Hori, izatekotan, Charles-en ispiluaz beste aldeko mundua izango da" pentsatu zuen. Horregatik, bere abenturak bere erara deskribatzea erabaki zuen eta egin ere egin zuen.\nIdaztea bukatu zuenean, bere lana argitaratzen saiatu zen, baina inork ez zuen' bere burua arriskatu nahi izan. Lewis-Carroll-en liburua asko saltzen zen; gehiegi horrelako iskanbiletan sartzeko. Aliziak eskuizkribua gorde egin zuen eta ez da inoiz argitaratu. Orain dela gutxi, nere lagun baten lagun zen nere izebaren koinatu baten ezagun batez lortu dut delako idatzi hori. Oso luzea da eta oraingo honetan kapitulu bakar baten berri emango dizuet. Pentsatuko dut zer egin gainontzekoarekin.\nIV KAPITULUA: Tweedledum eta Tweedledee\nHantxe zeuden, zuhaitz baten azpian eserita, elkar besarkatuz. Segituan jakin nuen bakoitza nor zen, zeren eta beren izenak alkandoraren lepoan aurkitzen bait ziren oso letra handiz bordaturik: "DUM" jartzen zuen batean, "DEE" bestean. Azkar asko asmatu nuen zer jarriko zuen lepokoaren atzekaldean- TWEEDLE hain zuzen.\nHain geldirik zeudenez, bizidunak izan zitezkeela ere ahaztu egin zitzaidan, eta ea benetan lepokoaren atzekaldean TWEEDLE jartzen zuen ala ez begiratzera nindoanean, "DUM"engandik atera zen ahots batek ikaratu egin ninduen.\nKaixo Alizia, aspaldiko lagun, zer moduz?\nOngi, beno, egia esateko aztoratu xamarra aurkitzen naiz mundu harrigarri honetan –erantzun nion–. Aizu, eta nola dakizu nere izena?\nBeste galdera batez erantzun zidan– Eta zuk nola dakizkizu geureak? Harrigarriagoa bait da bakar batek gu bion izenak asmatzea, guk bion artean zeurea asmatzea baino; ez al da horrela?\nArrazonamendu hori guztiz indartsua iruditu zitzaidan eta ez nuen bide horri jarraitzerik nahi izan. Hantxe, baso hartan, zer egiten zuten galdetzera nindoanean, DEE aurreratu egin zitzaidan.\nZer arraio egiten duzu hemen, baso honetan?\nHorixe jakin nahi nuke nik –eta hitz egiteari utzi gabe (beldur bait nintzen ez zidatela aukerarik emango bestela)– Eta zuek? –galdetu nien.\nGure historia oso tristea da –erantzun zuten biek batera–. Ez dugu gogo handirik gai horri buruz hitz egiteko –zioten batera.\nMesedez –erregutu nien–. Hain zuzen zuen historia ezagutzera oso urrutitik etorri naiz eta ez dut alde egingo entzun arte, –haurrek zerbait lortu nahi dutenean jartzen duten tristura-aurpegia jarri nuen eta marru isil batzuk ere egin nituen. DUM-en aurpegia ez zen ezer aldatu, baina DEE-renean irrifar jaioberria ikus zitekeen. Irrifarra ezabatu eta lasaitasunezko negar-malko bakar bat isuri zitzaion ezpainen bila.\nBetidanik izan gara anaia eta lagun. Betidanik diot, batera jaio ginelako. Betidanik izan gara hizkuntzaz sutsu maiteminduak, besteak baino itsusiagoak izan arren hobeto mintzatzen garelako. Gure gurasoen lehen seme gara, eta sumatu dugunez, gu ikusi ondoren gehiago izateko gogoa joan zitzaien. Beno, baina hori ez da historia.\nEz, ez da hori jarraitu zuen DUM-ek–. Hizkuntza maite duzun ala ez ikusteko dago, baina mingaina astintzea, hori bai, gogoko duzu, arraioa.\nEta zuk zer; zer duzu gogoko.\nIsil zaitezte, mesedez, eta segi historiari –eskatu nien; ederki ikusten bait zen elkar maite duten anaia guztiak berdinak direla ispiluaren bi aldeetan.\nEzer desbideratu gabe kontatu dizut gure zorigaiztoaren historia. Gure herrian oso festa handiak egiten dira "Gautzarrak" deitzen diogun garai tristean. Festa horietan, ohitura lagunei doluminak emanaz postalak bidaltzea da. Azken urteotan ohitura horren hasierako berotasuna epelduz joan da eta konpromisozko gauza bilakatu. Gure asmoa ohitura berpiztea izan zen eta horretarako postal berezi bat asmatu genuen. –DEE-k hitz egiten segitzen zuen bitartean, DUM-ek makila bat hartu zuen eta bi laukizuzen marraztu zituen lurrean. Postalaren bi aldeak adierazi nahi zituela ulertu nuen.\nPostalaren alde batean –jarraitu zuen DEE-k– zera jarri genuen: "BESTE ALDEAN JARTZEN DUENA GEZURRA DA". Isildu egin zen eta pentsakor gelditu.\nZirudienez gauza hauetaz gogoratzeak min handia ematen zion. Baina nere jakinmina piztu ondoren, ez naiz gauza izaten nere burua kontrolatzeko eta konturatu orduko hitzak nere ahotik kanpo zeunden, airean.\nEta zer jartzen zuen beste aldean? –entzun nuen.\nEsaiozu zuk –DUM-ek DEE-ri.Ez, ez, esaiozu zuk –DEE-k DUM-i.\nZuk, mesedez! –DUM-ek DEE-ri.\nMesedez –negarrez hasi nintzen.\nBegira –DUM-ek–, begira zein egoskorra zaren.\nNi egoskorra eta zu olio santua. Baboa!.\nNegar egite ahul horren eragin eskasa ikusiz, taktikaz aldatzea erabaki nuen.\nBerdin dio biok batera esaten baduzue ere, baina mesedez eta faborez esan zer jartzen zuen postalaren beste aldean.\nBegiratu egin zidaten, elkarri ere bai, isilune bat ondoren, eta handik gutxira biak aho eta hitza batez:\nPostalaren beste aldean "BESTE ALDEAN JARTZEN DUENA GEZURRA DA"jartzen zuen.\nHemen bukatzen dira kapitulu honetako Aliziaren notak, baina ez dut uste bi anaia horien historia nola bukatzen den asmatzea zaila gertatuko zaizue nik. Gu, geure aldetik, bukaera horiek argitaratzeko prest gaude.\nNon hizkuntzarekin zergatik ez dugun jokatu behar kontatzen den


Haur batek lastotxoarekin edan behar luke? | Consumer\nLastotxoak ez dira kaltegarriak, baina hobe da haurrek edalontzian edatea, haiek erabiliz gero zenbait gaitz sor baitaitezke, hala nola gasak edo txantxarra.\nEgilea: Blanca Álvarez Barco 2022-ko urtarrilak 4\nUrtebetetzeetan eta jaietan, txikienek gustukoenak dira; denei gustatzen zaie zukuak, freskagarriak, limonada eta ura lastoekin edatea. Baina ez dira aukerarik onena. Adituen arabera, hobe da haurrek edalontzian edatea. Ez dira oso kaltegarriak, baina erabiltzeak eragozpenak sor ditzake, hala nola gasak eta sabeleko kalanbreak. Gainera, artikulu honetan azaldu bezala, irentsitako likidoa oso azukreduna edo azidoa bada, lastotxoan edateak txantxarra eragin dezake.\nHaur batek erabil dezake lastotxoa edateko?\nTxikienei esnea, irabiakiak eta lastotxodun zukuak edatea gustatzen zaie, eta produktu horietako asko lastotxodun tetrabriketan ere saltzen dira. Haurrek kanabera hauek erabili behar dituzte ala kaltegarria izan daiteke?\nLastotxoa erabil dezakete, baina kontuan izan behar da litekeena dela adingabeek ikasteko zailtasunak izatea txikiak direnean, eta, askotan, “ez dituzte behar bezala zigilatzen ezpainak lastotxoaren inguruan, eta horrek gasak irenstea edo erabiltzeko zailtasunak eragin ditzake”, azaldu du María Angustias Salmerón Madrilgo Nazioarteko Ospitaleko Pediatria eta Nerabe Unitateko pediatrak. Horregatik, lastotxoa erabiltzea baino hobe da “edalontzi egokitu bereziak” erabiltzea, jaiotzatik bertatik ere sar daitezkeenak.\nZein adinetatik erabil dezake haur batek lastotxo bat? Adituak dioenez, gure seme-alabek arrazoi bereziren batengatik lastotxo edatea nahi badugu, urtetik aurrera edatea komeni da, kontuan hartuta “zenbat eta zaharragoa izan, orduan eta errazago ikasten dela”.\nZer arazo eragin ditzake lastotxoak erabiltzeak?\nHaurrek lastotxoak erabiltzeari buruz teoria asko daude, eta esaten da gas asko sortzen dituela edo irensteari eta hortzetako osasunari eragiten diela… Egia da? Gema Martinek, Madrilgo Nazioarteko Ruber Ospitaleko Pediatria eta Nerabeen Unitateko entzumen eta hizkuntzako logopeda espezialistak, gai hauek argitzen ditu:\nLastotxoarekin edateak hantura, gasak eta sabeleko mina eragin ditzake. Gasak sortzen dira ezpainekin lastotxoaren inguruan zigilatzea zaila delako eta teknika ez delako edalontzian edatea bezalakoa (lastotxoarekin azkarrago edaten da).\nMuskulatura orofazialaren irensketari edo eraginari dagokionez, “gure semeak oinarrizko arazorik ez badu, lastotxoarekin edateak ez du zertan hobetu edo eragin”.\nMasailezurreko deformazioei dagokienez, oso erabilera prologatua egin beharko litzateke egunean zenbait orduz, "oso arraroa da".\nHortzetako osasuna eta txantxarra\nIzan dezake eraginik haurraren ahoko eta hortzetako osasunean lastotxoekin edateak? Lastotxoa “egoki erabiltzen” bada, ez du zertan karie-arriskua handitu. Baina garrantzitsua da zer likido-mota hartzen den kontuan hartzea, eta, beraz, likido azukredunak saihestea, hala nola zuku industrialak edo etxekoak, freskagarriak, edari isotonikoak…\nHorrelako edariak lastotxoarekin hartuz gero (ohikoenak dira), higadura-arriskua handitu egiten da hortzetan, British Dental Journal aldizkarian argitaratutako azterlan baten arabera. Arrazoia? Horren ondorioz, likidoak denbora gehiago behar du hortzak ukitzeko, eta plaka bat sortzen da, eta txantxarra eragiten du, behar bezala garbitzen ez bada.\nNola irakatsi behar diegu haurrei edaten?\nHaurrei lastotxoarekin edaten irakatsi behar zaie edo, hobeto esanda, edalontzitik zuzenean? “Nire gomendioa —dio Salmerón doktoreak— da edalontzian edaten irakastea lastotxoarekin baino hobeto”. Baina prozesu erraza ez denez, haurrekin pazientzia izaten jakin behar da, eta saiatu behar da, pixkanaka-pixkanaka, pitarik eta estalkirik gabeko edalontzi batean probatzen.\nHala ere, arrazoiren batengatik bereziki interesatzen bazaigu ahokadura lastotxoarekin egitea, "jolasaren bidez, adibidez, putz eginez eta airea hartuz ikasten duten arte" egiten irakats diezaiekegu.\nLastotxoak, logopediako laguntza\nLastotxoak ere onuragarritzat jo izan dira kasu batzuetan. Gema Martínek dioenez, Madrilgo Nazioarteko Ruber Ospitaleko Pediatria eta Nerabeen Unitateko entzumen eta hizkuntzako logopeda espezialistak, lastotxoa zenbait ariketarekin erabiltzea "logopedian erabiltzen zen soinu batzuk ahoskatzeko lanean". Hala ere, orain dela gutxi egindako azterketek frogatzen dute erabilera hori "ez dela hobetzen, ez kaltetzen".\n“Gure semeak zerbait desegokia aurkitzen badu Interneten, epaitu gabe kontatzeko gai izan behar du”\nIkasten ikasteko gakoak eta azterketetarako mnemoteknia-trukuak\nGurasoak: nola egin aurre beldurrik gabe nerabezaroaren erronkei


Llarenak atea ireki dio Puigdemonti Belgikako justiziaren aurrean.\nPablo Llarena epaileak, euroagindua eman eta gero kenduta, atea ireki dio Carles Puigdemonti Belgikako justiziaren aurrean.\nPuigdemontek epailearen jarduerari jarraituz erreakzionatu baizik ez du egiten.\nZaila da, oso, Katalunia Espainiako estatuan integratzen ahalegintzea politikoki, katalanek eta estatuko gainerako herritarrek aldi berean onartzeko moduan. Baina askoz ere zailagoa da arazoa bide judizialetik konpontzen saiatzea.\nNahiz eta iruditu erantzuna Justizia epaitegien esku utzita gertakariak hobeto kontrolatu daitezkeela, guztiz kontrakoa gertatzen da. Arazo politiko bat politikagintzaren esparruan atxikitzen den bitartean, aukera dago negoziazioaren bidez hari aurre egiteko. Baina horrelako arazo bat justizia-administrazioaren esparrura eramaten bada, aukera hori desagertzen da. Ez dago modurik gertakarien bilakaera kontrolatzeko. Eta ezin da negoziatu.\nEta, gainera, arazoaren izaera politikoak bere horretan segitzen duenez,\nnahiz eta justizia-epaitegi baten esku egon, logika politikoaren eta logika juridikoaren arteko nahasmenduak urardotu egiten du epaitegiaren ekinbidea, eta erabakigai duen prozesu judizialaren beraren kontrola ahuldu egiten du. Segurtasuna ez da sendotzen, guztiz kontrakoa baizik.\nBaliteke Mariano Rajoy eta José Manuel Maza Estatuko fiskal nagusia ziur egotea Carles Puigdemont eta beste politikari nazionalista katalanen kontra matxinada delituagatik kereilak jarriz procés-a kontrolatuko zutela eta denbora gutxian Auzitegi gorenak epai bat emango zuela, zeinean bakoitza bere tokian jarriko baitzuen. Behin epaia eman ondoren, politikaren alorrera itzuli ahal izango zen, baina jada epai irmo baten oinarri sendo baten bermeaz, gauza epaituaren balioaz.\nBaina justiziaren ekinbidearekiko konfiantza hori ustela zen. Prozesu judizial batek korritu ditzakeen zoko-mokoak hain askotarikoak izan daiteke nola baitira ekinbide politikoak urratu ditzakeenak. Gainera, kodifikatuta daudenez gero, eta zoko horietako bakoitzean baliatzeko moduko eskubideak daudenez gero, nahaste-borrastea gobernaezina bilaka daiteke.\nCarles Puigdemont eta beste politikari nazionalista katalanak matxinada delituagatik auzipetzeko ahalegina argitasun handia ematen ari da.\nAuzitegi Gorenak galdu du prozesuaren gaineko kontrola. Schleswig-Holstein-go Auzitegi Gorenaren erabakiaren ondoren, ezin du Carles Puigdemonten kontra egin, eta, horrenbestez, ezta gainerako auzipetuen kontra ere, estatu konstituzionalaren funtsa den “legitimitate demokratikoaren katea” hautsi gabe, zeren auziperatuta dauden guztien artetik Carles Puigdemont baita inbestiduraren bidez legitimitate demokratikoa daraman bakarra. Gainerakoek harengandik jaso baitute. Haien auziperatzea presidentearen auziperatzearen ondorioa da. Auzitegi Gorenak Carles Puigdemonten aurka bakarrik egin dezake epaiketa, beste guztiak kanpoan utzita. Alderantziz ez: ezin ditu beste guztiak auziperatu, Carles Puigdemont auzipetatu gabe. Boterearen legitimazio demokratikoaren printzipioaren ondorio saihetsezina da.\nBaina besterik ere badago. Pablo Llarena epailearen instrukzio noragabeaz -lehenbizi, erretiratu egin zuen Belgikako justiziaren aurrean Carmen Lamela epaileak garai batean emandako euroagindua, eta gero beste euroagindu bat eman zuen, eta berriz ere erretiratu-, epaile instruktoreak Carles Puigdemonten oinarrizko eskubideak urratu ditu, eta, aldi berean, ukatu egin dio bere burua defendatzeko aukera.\nBi euroaginduok eman ondoren, Puigdemont Belgikako justiziaren esku jarri beste aukerarik ez zuen izan\neta, nahiz eta haren aurka askatasun kontrako neurririk ez hartu, mugikortasuna murriztu zioten eta aldiro-aldiro epaitegian aurkrztu beharra ezarri zioten.\nAbokatu bat kontratatu behar izan zuen, eta horrek hainbat gastu ekarri zizikion. Azkenean, euroagindua erretiratu denez, ezin izan du bere burua defendatu eta ez du erantzun judizialik jaso epaile instruktore espainiarrak bideratutako akusazioaren aurrean.\nEuroagindua aurrena emanez eta gero erretiratuz, Llarenak atea ireki dio Puigdemonti Belgikako justiziaren aurrean. Epaile instruktore espainiarra da ekimena abiarazi duena. Puigdemontek epailearen jarduerari jarraituz erreakzionatu baizik ez du egiten.\nEuroagindua erretiratu ez balu, ezingo zuen demanda zibila aurkeztu justizia belgiarraren aurrean. Erretiratu ondotik, Puigdemontek, zeina bere oinarrizko eskubide guztiak bete-betean egikaritu ditzakeen herritarra baita, zeren inongo epai judizial irmok ez baitio eskubide horietarik bat ere kendu, eta Belgikan bizi baita eta defendatzeko aukerarik gabe epaile instruktorearen ekimenz bere eskubideak urratu baitzaizkio, eskubidea guztia du epaile instruktore horren aurka demanda bat jartzeko eta hari erantzukizunak eskatzeko instrukzio noragabe hori dela eta.\nLlarena epailea bera da egoera juridiko burugabe batean jarri dena.\nHau ez da justizia espainiarraren aurkako eraso burugabe bat, Llarenak esan duen moduan. Instrukzio noragabe bati aurre egiteko defentsa legitimoaren erreakzioa da.\nIrailaren 4an beste ustekabe bat izango dugu. Eta ez da azkena izango.\nIturri originala – El diario.es (19/08/2018)\nTags: Begikako justizia, Llarena, Pérez Royo, Puigdemont\nPrevious ABOKATU MADRILDAR BATZUEK EPAILE BELGIARRA SALATUKO DUTE\nNext HERRI BAKAR BATEN GISA FAXISMOAREN AURKA\nChoose a language DEUTSCH EUSKERA FRANÇAIS GALEGO ITALIANO NEDERLANDS


«Nafarroako jauregia»: berrikuspenen arteko aldeak - Wikipedia, entziklopedia askea.\n«Nafarroako jauregia»: berrikuspenen arteko aldeak\nNafarroako jauregia (aldatu)\n05:11, 15 otsaila 2014ko berrikusketa\n3 bytes added , Duela 7 urte\n05:10, 15 otsaila 2014ko berrikusketa (aldatu)\n05:11, 15 otsaila 2014ko berrikusketa (aldatu) (desegin)\n[[Fitxategi:Nafar jauregia.JPG|200px|thumb|left|Bere hormetan [[Espainiako Guda Zibila|Espainiako Guda Zibileko]] arrastoak arkupean ikus daitezke, []ko [[azaroaren 12]]an eroritako bonba talken ondorioa.]]\nProiektuaren ardura [[Jose Nagusia]] arkitektoari eman zitzaion eta []an eraikitza lanak hasi ziren. [[Iruñeko LehenBigarren Zabalgunea]]n kokatzen da, [[Gazteluko plaza]]ko zati bat itxiaz eta aldi berean [[Sarasate pasealekua]]ren mutur batean, aurrealdean [[Foruen monumentua]] duelarik. Elizaren aurkako desamortizazioaren ondoren, Karmelita oinutsien komentuko lursailak probestuz eraiki zen.\n[[Jauregi]] [[neoklasiko]] izakera du, bere arkitektura eta itxurak gainontzeko [[Euskal Herria|Euskal Herriko]] eraikin instituzionaletan eragina izan zuen. Harlandu sendoa, elementu eta banaketa kalkulatua, eta [[Sarasate pasealekua|Sarasate pasealekura]] begira dagoen aurrealdeko [[doriar ordena]]ko frontis klasiko eta zurruna du.


Euskal Herriko eta Israelgo selekzioak aurrez-aurre lehenengoz | Slump doktorearen zaintiratua\nHasiera » Israel » Euskal Herriko eta Israelgo selekzioak aurrez-aurre lehenengoz\nAtalak: Israel, Palestina, Sokatira\nEuskal selekzioaz gain, Euskal Herriko taldeak ere lehiatuko dira Israelgoen aurka.\nSokatirako euskal selekzioa ofiziala da 2014az geroztik, Nazioarteko Federazioak (TWIF) eskubide osoko kide gisa onartu zuenean. Basque Country izenpean lehiatu da gaur arte egindako txapelketetan, eta hala egingo du bihar, osteguna, eta igandea bitartean Holandan jokatuko den goma gaineko munduko sokatira txapelketan.\nTxapelketa horretan arituko da estreinakoz euskal selekzio bat Israelgoaren aurka. Selekzioen arteko lehiari ekin baino lehen kluben arteko txapelketa egingo da. Han ere aurrez aurre izango dira Israel eta Euskal Herriko klubak, Berriozarkoa esaterako.\nPalestinarren eskubideak defendatu eta Israelen apartheidari aurre egitea xede duen BDS nazioarteko boikot kanpainaren baitan, kirol arloan ere hainbatetan egin dira protesta ekitaldiak, Israelgo selekzioak edota hango taldeek jokatu dutenean.\nEsan, bestalde, Hego Euskal Herriko sokatiralariak bakarrik ari daitezkeela euskal selekzioan, Frantziak baduelako sokatira federazioa. Ezin, beraz, federazio paralelorik sortu. Klubek artean Ezpeletakoa eta Baionakoa daude; aldiz, selekzioen arteko txapelketan Frantziaren izenean ariko Ipar Euskal Herriko kirolariak.\nLapurtarrak “Basque Country” selekziotik kanpo (Euskal Irratiak)


Euskal Jaia izango da gaur lehen aldiz Oiartzunen — dantzan.eus\nHemen zaude: Hasiera › Hemeroteka › Euskal Jaia izango da gaur lehen aldiz Oiartzunen\nEuskal Jaia izango da gaur lehen aldiz Oiartzunen\nOlarri Dantza taldearen ekimenez, herriko hamabost eragile elkartu dira egun osoko festa antolatzeko\nGaur, egun osoz, Euskal Jaia izango da lehenengoz herrian. Udalak herritarrak kultur ekitaldi honetan parte hartzera animatu ditu eta antolatzaileek herriari hau eskaintzeko egin duen lana publikoki eskertu du. Izan ere, euskal kulturaren alde egindako lana da Euskal Jaia, «gure herriko identitatea mantentzeko pizgarria», azpimarratu du Iosune Cousillas Kultura zinegotziak.\nAipatzekoa da herriko zenbat eragilek parte hartuko duten gaurko ekitaldian: Olarri Dantza Taldea; Haurtzaro Dantza Taldea; Elizalde Dantza Taldea; Lartaun Abesbatza; Lartaungo txistulariak; Emarri; Soinuenea Fundazioa; Oiarpe; Txost; Oiartzungo Bertso Eskola; Oiartzungo Flauta Taldea; Abaraxka ludoteka; Oiartzungo Erraldoien Konpartsa; Auntxa Trikitixa Eskola eta Haurtzaroko trikitilari eta pandero joleak. Guztiei, «eskerrik beroenak» eman dizkie Udalak.\n'Axeigorri' ere gogoan\nNikolas eta Tomaxi Lasaren ardura izango da Euskal Jaiko txupina botatzea gaur goizean. Joxe Lasa 'Axeigorri' soinujolearen seme-alabak dira. Haien gurasoa urte hasieran hil da, 87 urterekin.\nJoxe Lasa 1928an jaio zen Gurutzeko Axeigorri baserrian. Auzo bereko Altzi baserrira ezkondu zen eta han bizi izan zen hil arte. Zortzi urterekin hasi zen soinua jotzen ikasten, osabarekin, eta hark oparitu zion Hohner ttiki bat.\nGaztetan, Oiartzungo eta inguruko baserri-ezkontza eta erromerietako soinujolea izan zen, batzuetan ama pandero jolearen laguntzarekin. Ezkondu ondoren, soinua apartatu zuen baina heldutan berriz hartu zuen. Azken urteetan, Irungo Euskal Jiran parte hartzen zuen. Lehenengoz bere herrian Euskal Jaia izanik, «ezinbestean tokia eta esker ona adieraztea ezinbestekoa iruditu zaigu Udalari eta antolatzaileei».\nEuskal jaia dela eta, udaltzaingotik adierazi dute gaur, Manuel Lekuona etorbidea, Yon Oñatibia kalea eta Rafael Pikabea kale hasiera itxita egongo dira 11:30etik 14:30era.\nIparragirre eta Aramendi antolatzaileak eta Cousillas zinegotzia.


Gailu elektrikoen eta elektronikoen hondakinen gaineko orokortasunak (GEEH) - iraunkortasuna - UPV/EHU\nGailu elektriko eta elektronikoen hondakinak (GEEH)\nGailu elektrikoen eta elektronikoen hondakinen gaineko orokortasunak (GEEH)\nGailu elektriko eta elektronikoen hondakinen gaineko orokortasunak (GEEH)\nGailu elektriko eta elektronikoak (GEE) dira funtzionatu ahal izateko korronte elektriko edo eremu elektromagnetikoak behar dituzten gailu guztiak eta korronte eta eremu horiek sortu, transmititu eta neurtzeko behar diren gailuak, korronte alternoan 1000 voltetatik gora eta korronte zuzenean 1500 voltetatik gorako tentsio izendatuaz erabiltzeko direnak.\nGailu elektriko eta elektronikoen hondakinei buruzko 110/2015 errege dekretuaren I eta II. eranskinetan, kontsulta daiteke GEEren zerrenda adierazgarria, gailuok kategoria hauetan bana daitezkeelarik: etxetresna elektriko handiak, etxetresna elektriko txikiak, ekipo informatikoak eta telefonikoak (bateriarik gabe), kontsumo ekipo elektronikoak, argitzeko gailuak, tresna elektriko edo elektronikoak, aparatu eta ekipo medikoak, jagon eta kontrolerako ekipoak eta banatzeko makinak.\nAipatutako errege dekretuaren arabera, gailu elektriko eta elektronikoen hondakinak (GEEH) dira jada erabili ezin diren gailu elektriko eta elektronikoak edo hauen osagarriak, kontsumigarriak eta azpimultzoak.\nGEEHak ezin dira bota, inola ere, hiri hondakinak biltzeko edukiontzietara. Beren osagarrietako batzuk arriskutsuak dira (beruna, barioa, bromoa, berilioa, PVCa eta beste) eta horiek behar bezala gestionatu ezean, ingurumen kalitatea kaltetuaz harago, osasun arazoak ere eragin litzakete.


Zertarako bozkatu? Zertarako parte hartu politikari guztiak berdinak badira? Azken urteotan, herritarron artean erakundeekiko mesfidantzak eta frustrazioak indarra hartu dute, eta, EAEko azken hauteskunde autonomikoetan, hain zuzen, apatia politikoak isla izan du emaitzetan. Izan dugun parte hartzerik baxuena izan da joan den uztailaren 12koa.\nEz da kasualitatea. Inoiz baino globalizatuagoa eta deslokalizatuagoa den munduan geroz eta herritar gehiagok sentitzen du bere bizitzak gidatzen dituzten erabakiak urrun hartzen direla. Eta gertu ditugun erakundeen gehiegizko instituzionalizazioak, lau urtetik behin soilik bozkatzeak zein hartzen diren erabaki politikoen zurruntasunak sentsazio hori elikatu eta hedatzen laguntzen du. Izan ere, azkartasunaren eta eraginkortasunaren izenean herritarron gogoetei, eztabaidei, hausnarketei eta beharrei nekez ematen zaie tokiren bat edo beste erakundeetako politikagintzan.\nAzken hauteskunde hauen emaitzei begira, politika instituzionalizatuak badu zer hausnartu, beraz. Demokrazian, herritarron parte hartzea eta inplikazio politikoa erabakien zilegitasunaren oinarria da. Herritarrak subjektu aktibo izatea ezinbestekoa da bizitza demokratikoan, baita politika eguneroko praktikekin eta tokian tokiko beharrekin bat ulertzea ere. Araba, Bizkai eta Gipuzkoan gobernantza eredua demokratizatzeko beharra berretsi da hauteskunde hauetan. Politika sozialean dihardugun askok eta askok argi dugu hori dela bidea, eta horretan ari gara lanean. Orain, politika instituzionalari demokrazia ereduari buruzko hausnarketa egiteko momentua heldu zaio.\nHerritarron parte hartzeak, aldi berean, duina behar du izan, eta azken hilabete hauetan ikusi dugu osasun krisiari aurre egiteko guztion oinarrizko eskubideak murriztu dituzten erabaki ugari hartu direla —herritarroi bizkarra emanda, gainera—. Herritarron bizitza politikoa eta soziala mugatu egin dituzte. Gure bizitzak erdigunean jartzeko asmoa duten gobernuen irtenbideak ezin du izan herritarron eskubide eta askatasunak mugatzea, eta are gutxiago herritarrak hauteskunde batzuetan parte hartzera deitzen gaituzten garaietan.\nHaatik, herritarrok badugu zer hausnartu ere. Eskubide eta askatasunak ditugu, bai, baina baita betebeharrak ere. Demokrazia guztion ardura da; demokraziaren zaintza guztioi dagokigu; erakundeei, eragileei eta herritar guztioi. Gizarte eta herri justuago bat eraikitzeko ardura dugu, eta gure eskubideak murrizten dituzten erabaki horiek non, nola eta zeinek hartzen dituen arretaz begiratu behar dugu, eta gehiegikerien aurrean mobilizatu. Erakundeek hartzen diren erabakien zilegitasuna zaindu behar duten moduan —herritarron parte hartzea eta iritzia kontuan hartuz—, herritarroi dagokigu erabakiak gure beharrak aintzat izanik hartzen direla ikuskatzea, eta. hala ez den kasuetan, argi adieraztea, alternatibak proposatzea eta horien eraikuntzan parte hartzea.\nHortaz, herritarroi parte hartzeko arrazoiak ez zaizkigu falta, baina horretarako tresnak eta aukerak biderkatu egin behar dira; premiazkoa da. Gure erabakiak hemen hartzeko bideak irekitzea ere ezinbestekoa izango dugu, bada, urrun hartutako erabakiak, gure bizitzak bete-betean eragiten badituzte ere, herritarron kontrol demokratikotik kanpo gelditzen direlako. Eta, horretarako, pasatzen utzi ezin den aukera bat dugu Araba, Bizkai eta Gipuzkoan. Estatus politiko juridiko berri bat elkarrekin eraikitzeko eta erabakitzeko aukera historikoa dugu aurrean. Estatus berriaren oinarriak behetik gora adostea eta eredu demokratikoago eta parte hartzaileago bati guztion artean bide ematea gakoa izango da gizarte justuago bat posible egiteko. Eta zalantzarik ez daukagu horrek ezinbestean eskatzen duela erabakitzeko eskubidea ardatz izatea.\nBerreraikuntzarako garaiak dira, erabakiak herritarron eskuetan jarriz, erakundeak irekiz, gobernatzeko eredu kolaboratiboagoak eraikiz, erabaki publiko eta politikoekiko gerturatzeko molde berriei bide emanez, hemen erabaki ahal izateko tresnak posible eginez eta herri perspektiba indartuz. Alor anitzetako eragile sozialen elkarlanez martxan jarritako Hamaika Gara —hamaikagara.eus— egitasmoak, hain zuzen, asmo hori du, hemen eta herritarrok erabakitzea posible egitea. Sinetsita gaude herritarron parte hartzeko aukerak hedatu eta bizitza politikoaren eremu guztietan erabakitzen hasi behar dugula. Osasunaz, hezkuntzaz, zaintzaz, hizkuntzaz, kulturaz, lanaz, etxebizitzaz, ongizateaz nahiz estatus politikoaz erabakitzeko. Aldaketa garaiak bizi ditugu; baliatu dezagun aukera eta eraiki dezagun elkarrekin gure herriak behar duen berreraikuntza.


Asier Sota akotrea Ados teatroaren 'Una mochila, una vida' antzezlanaz\n'MENA izendapenaren atzean pertsonak daude'\nLagundu gabeko migratzaileekin egindako antzerki obra da 'Una Mochila, una vida'. Ados Teatroak giza eskubideak eszenara eramateko duen lan ildoaren baitan estreinatu berri da.\nAsier Sota aktorea\nZenbait errealitate ze urrun ikusten eta sentitzen ditugun maíz… ze zaila egiten zaion gizarteari sarritan besteek bizi duten hori ulertzea, enpatizatzea. Gure kontua ez delakoan bizi izaten gara parean arazoa ikusten ez dugun bitartean, arazoari izen abizenak jartzen ez dizkiogun artean.\nBada, hain zuzen ere, gugan efektu hori sortzea bilatzen du zenbait kasutan arteak; arte eszenikoek zehazki: antzerkia, oholtza gaineko kontakizuna baliatzea gizartea eraldatzeko, giza eskubideen inguruko hausnarketa pizteko, gogoeta egiteko, kontzientziak pizteko.\nDuela aste pare bat estreinatu zuen Ados Teatroak: 'Una mochila, una vida' antzezlana Iruñeko Gayarre antzokian.\nLagundu gabeko migratzaileak oholtza gainean, lagundu gabe gure herri eta hirietara iritsi diren MENA bezelako gazteak aktore, beraien bizitza propioa kontatzeko. 12 eta 15 urte bitarteko Abdul, Hicham, Ahmed, Walid, Yassine, Mohamed, Hamza, Abdoulai, Illyas Ayoub, Nordine, Mpohammed, Ikbal, Lahcen eta Bilal; denak bakarrik, lagundu barik guregana iritsi diren afrikarrak dira. Beraiekin dago eszenatokian Asier Sota aktorea eta Ados Teatro konpainiako kidea eta "Faktoria"n izan dugu.


Unai Urbizu: "Hasiera-hasieratik taldeak dituen gogoa eta ilusioa azpimarratuko nituzke" - Azpeitia - uztarria.eus\nUnai Urbizu: "Hasiera-hasieratik taldeak dituen gogoa eta ilusioa azpimarratuko nituzke"\nJulene Frantzesena 2021-05-14 16:35\nEuskal Ligarako igoera fasera sailkatu da Lagun Onakeko emakumeen lehen taldea, eta fase horri ekiteko ilusioz gainezka da taldea, baita Unai Urbizu (Azpeitia, 1991) entrenatzailea ere. Taldearen lanerako gogoa azpimarratu du, eta Añorgaren kontrako finalerdiak gaindituta, taldea finalean ikustea du xede.\nZer balorazio egiten duzu taldeak orain arte gauzatu duen denboraldiaz?\nCOVID-19a dela eta, bitan zatituko nuke denboraldia: lehen zatia, irailean hasi, partida bakarra jokatu eta liga bertan behera gelditu zena; eta bigarrena, martxotik aurrera berriz ere ligari ekin geniona. Egia esan, lehen zatia pixka bat nekagarria izan zen; oraintxe entrenatzeko aukera genuen, oraintxe ez ziguten uzten... Martxotik zorte handia izan dugu, kasurik ez taldean, konfinamendurik ere ez... Eta kirol arloan lortutakoarekin oso gustura nago.\nIgoera fasera sailkatu zarete. Gustura al zaude?\nHelburuaren zati bat horixe zen, saltsa horretan sartzea, eta orain, sartu izanarekin ez gara konformatzen. Helburu nagusia datorren denboraldian Euskal Ligan aritzea da, nahiz eta badakigun oso zaila dela. Dena den, lana eginda eta ilusioarekin, bagoaz aurrera. Helburu osoa lortzeko oso anbiziotsu gaude.\nDenboraldi gorabeheratsua izan da. Nola moldatu zarete?\nPandemiaren eraginez, xelebrea izan da deboraldia, eta jokalari aldetik ere izan ditugu gorabeherak; izan ere, egoera nekagarria bilakatu zen, eta jokalari batzuek taldea utzi zuten egoera pertsonala tarteko. Buruari bueltaka hasi ginen, eta kadete mailako lau jokalari zaharrenak taldera batu ziren entrenatzeko eta beharra genuenean partidetara joateko. Horiekin eta fitxaketaren bat eginda, jokalari kopuru ona izatea lortu genuen. Xelebrea izan da, baina egoerari buelta ematea lortu dugu.\nAdin desberdinetako jokalariz osatutako talde konpletoa eta aberatsa dugula esango nuke. Hasiera-hasieratik taldeak dituen gogoa eta ilusioa azpimarratuko nituzke.\nJokalari beteranoak, ibilbide handikoak, berriak… denetarik duzue. Hori positiboa da, ezta?\nBai, eta horixe da funtzionatzen ari dena. Ibilbide handiko jokalariak ilusioz beteta daude, gazteak ikasteko gogoz, eta horiek denek batera talde oso indartsua osatzen dute. Taldeak aberastasun handia duela esango nuke. Horrekin lotuta, taldeko beste lau lagun aipatu nahiko nituzke: Aitor eta Xuban laguntzaileak, Iraide delegatua eta Jon atezainen entrenatzailea. Horiek asko-asko aberastu dute taldea.\nNoiz hasiko duzue igoera fasea?\nIgoera fasea maiatzaren 22-23ko asteburuan hasiko da, eta finalerdietan Añorga izango dugu aurrez aurre. Bi partida jokatuko ditugu; bat etxean, eta bestea Añorgan. Bigarren finalerdia, berriz, Eibarrek eta Touringek jokatuko dute. Bi kanporaketa horietako garaileek jokatuko dute finala, eta irabazleak soilik izango du datorren denboraldian Euskal Ligan jokatzeko aukera.\nGogotsu al zaudete fase berriari ekiteko?\nHilabete batzuk daramatzagu fase berri horren zain, eta orain, gerturatu denean, ilusioz gainezka gaude. Lanerako gogo handia daukagu, eta ziur nago dena ondo aterako dela.\nZenbat urte daramatzazu nesken lehen taldea entrenatzen?\nSenior mailako neskak entrenatzen ditudan lehen aldia da. Mutilekin aritutakoa naiz, baita beste maila batzuetako neskekin ere, bai Ikasberrin, bai Eibarren. Beraz, hau nesken lehen talde bat entrenatzen dudan aurreneko aldia da.\nNola ikusten duzu nesken futbolaren etorkizuna Lagun Onaken barruan?\nGoraipatzekoa da taldean jokalari gazte ugari ditugula, eta kadete mailako taldea ere lan ikaragarria ari da egiten. Lasai egoteko moduan gara alde horretatik, badago-eta harrobia. Gaztetxoentzat une zailak dira, urte guztian ez baitiete utzi partidak jokatzen, baina orain hasi dira entrenamenduak egiten, eta ea hau guztia pasatzen denerako ilusioari heltzen dioten.\nGustatuko al litzaizuke datorren denboraldian ere taldean jarraitzea?\nEz naiz datorren denboraldiarekin pentsatzen hasi ere egin; izan ere, denboraldi honetan nago buru-belarri sartuta. Dena bukatzen denean –finalaren ostean izango dela espero dut–, izango dut baloratzeko denbora.


Udabururako dantza ikastaroa antolatu dute Etxebarrian - Lea-Artibai eta Mutrikuko Hitza : Lea-Artibai eta Mutrikuko Hitza\nUdabururako dantza ikastaroa antolatu dute Etxebarrian\nZapatuan, ekainaren 8an eta ekainaren 22an emango dituzte eskolak.\nUdabururako dantza ikastaroa antolatu du ETX kultur elkarteak. Ikastaroa zapatuan [ekainak 1] hasiko da eta guztira hiru egun izango dira. Zapatuagaz gain, ekainak 8 eta ekainak 22 egongo dira saioak. Hiru egunetan Etxebarriko udaletxea izango da bilgunea eta 11:00etan hasiko dira eskolak.\nETX taldekoek azaldu dutenez dantzan ikastegaz gainera, San Joan bezperan suaren inguruan dantzan egitea dela azaldu dute. Herritar guztiak gonbidatu ditu elkarteak ekimenean parte hartzera.


Aurrekontua aldatzea.- 2021 ekitaldirako Arabako Lurralde Historikoaren Aurrekontuaren Exekuziorako abenduaren 21eko 33/2021 Foru Araua aldatzeko foru-arau proiektua. Premiazko prozedura bidez izapidetuko da.\nErrepide bidezko garraioen arloko tasak.- Foru arau proiektua, Arabako Foru Aldundiak errepideko lurreko garraioen arloan zerbitzuak eman, nahitaezko titulu eta liburuak jaulki eta jarduerak egiteagatiko tasak arautzen dituenak.\nKrisiaren aurkako neurriak.- Foru Gobernu Kontseiluaren 5/2022 Zerga premiazko araugintzako dekretua, apirilaren 5ekoa, premiazko neurriak onesteko, azkenaldiko ezohiko gertaerek eragindako krisiari aurre egiteko.\nTutoretzapeko gazteak eta osasun mentala.- EH Bildu Batzarkide Taldeak Gizarte Ongizatearen Batzordean eztabaidatzeko mozioa aurkeztu du, Foru Aldundiari eskatzeko azterlan bat egin dezala Arabako Foru Aldundiaren tutoretza edo zaintza osasun mentaleko arazo batekin uzten duten gazteen beharrizan espezifikoen gainean.\nOkupazioa egoitzetan.- EH Bildu Batzarkide Taldeak interpelazioaren ondoriozko mozioa aurkeztu du, Zerbitzuari Lotutako Prestazio Ekonomikoa jasotzen duten pertsonek betetako egoitza-plazei buruz.\nKrisiaren aurkako neurriak.- Elkarrekin Araba (Podemos-Ezker Anitza-Equo) Batzarkide Taldeak interpelazioaren ondoriozko mozioa aurkeztu du, pandemiaren eta Ukrainako Gerraren inpaktuaren ondoren Araban pobreziaren igoera eta desberdintasun-arrakalak arintzen lagunduko duten premiazko neurriak hartzeko.\nTxikizioa Iturrietako bide-bazterretan.- EH Bildu Batzarkide Taldeak Bide Azpiegiturak eta Mugikortasunaren Saileko foru diputatuaren agerraldia eskatu du, Iturrieta inguruan bide bazterrak garbitu eta mantentzeko enpresak egindako txikizioaren inguruko azalpenak eman ditzan.\nAlegria erreka.- Elkarrekin Araba (Podemos-Ezker Anitza-Equo) Batzarkide Taldeak URA Uraren Euskal Agentziako zuzendari nagusiaren agerraldia eskatu du, Ingurumen eta Hirigintza Batzordean, Alegria errekaren ubidearen arazoei buruzko URAren txosten teknikoak jarduteko.\nKastore europarraren presentzia Arabako ibaietan.- Elkarrekin Araba (Podemos-Ezker Anitza-Equo) Batzarkide Taldeak batzordean erantzuteko galdera bat aurkeztu du, Ingurumen eta Hirigintza Saileko foru diputatuari zuzendua, kastore europarra Arabako ibai batzuetan duen presentziaren aurrean bere sailak egin dituen jarduketen berri izateko.\nPublizitate gastuak.- EH Bildu Batzarkide Taldeak idatziz erantzuteko galdera bat aurkeztu du, Arabako diputatu nagusiari zuzendua, Foru Aldundiko sail bakoitzak 2021ean egindako publizitate gastuei buruz.\nSTOA sozietatea.- Arabako Popularrak Batzarkide Taldeak idatziz erantzuteko galdera bat aurkeztu du, Arabako Foru Aldundiari zuzendua, STOA, Estudio Técnico Obras y Arquitectura, S.L.P.U. sozietateari buruz.\nKultur ondarea kontserbatzeko dirulaguntzak.- Arabako Popularrak Batzarkide Taldeak idatziz erantzuteko galdera aurkeztu du, Kultura eta Kirol Saileko foru diputatuari zuzendua, Arabako Lurralde Historikoan eta Trebiñuko enklabean kultura ondare higiezina kontserbatu eta/edo zaharberritzeko partikularrek sustatutako esku hartzeetarako dirulaguntzetarako deialdiari buruz.\nGasteizko Mendietako parke naturala.- EH Bildu Batzarkide Taldeak idatziz erantzuteko galdera bat aurkeztu du, Ingurumen eta Hirigintza Sailari zuzendua, Gasteizko Mendiak eremuko Parke Naturalari uko egitearen ingurukoa.\nParke fotovoltaikoa Izarra Ikastetxean.- EH Bildu Batzarkide Taldeak idatziz erantzuteko galdera bat aurkeztu du, Ingurumen eta Hirigintza Sailari zuzendua, Izarra ikastetxe zaharraren lursailean parke fotovoltaiko bat kokatzeko aukerari buruzko azterlanaren inguruan.\nThe Grand Wines Premium-en babesletza.- Arabako Popularrak Batzarkide Taldeak informazio-eskaera bat aurkeztu du, Nekazaritza Saileko foru diputatuari zuzendua, eskatzeko 2022o martxoaren 31ko datarekin entregatu zen memoriaren kopia, zeinean justifikatzen diren The Grand Wines Premium-ekin sinatutako publizitate-babesletzaren baitako jarduerak.\nEtxebidea egoitza.- Arabako Popularrak Batzarkide Taldeak informazio-eskaera bat aurkeztu du, Gizarte Politiken Saileko foru diputatuari zuzendua, Etxebidea egoitzari buruz.


Saint-Jean-d'Angle - Wikipedia, entziklopedia askea.\nArtikulu hau Charente-Maritimeko udalerriari buruzkoa da; beste esanahietarako, ikus «Saint-Jean».\nMichel DURIEUX (2014-2020)\n45° 49′ 08″ N, 0° 56′ 48″ W / 45.818888888889°N,0.94666666666667°W / 45.818888888889; -0.94666666666667Koordenatuak: 45° 49′ 08″ N, 0° 56′ 48″ W / 45.818888888889°N,0.94666666666667°W / 45.818888888889; -0.94666666666667\nSaint-Jean-d'Angle Frantziako udalerria da, Charente-Maritime departamenduan dagoena, Poitou-Charentes eskualdean. 2013an 684 biztanle zituen.\n2007an Saint-Jean-d'Angle udalerrian erroldatutako biztanleak 536 ziren. Familiak 196 ziren, horien artean 56 pertsona bakarrekoak ziren (16 bakarrik bizi ziren gizonak eta 40 bakarrik bizi ziren emakumeak), 72 seme-alabarik gabeko familiak ziren, 60 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 255 etxebizitza zeuden, 209 familiaren etxebizitza nagusia ziren, 29 bigarren erresidentzia ziren eta 16 hutsik zeuden. 245 etxeak ziren eta 7 apartamentuak ziren. 209 etxebizitza nagusietatik 176 bere jabearen bizilekua ziren, 31 alokairuan okupaturik zeuden eta 2 doan lagata zeuden; 3 etxek gela bat zuten, 9 etxek bi zituzten, 35 etxek hiru zituzten, 70 etxek lau zituzten eta 91 etxek bost zituzten. 187 etxek euren parking plaza propioa zuten azpian. 91 etxetan ibilgailu bat zegoen eta 93 etxetan bat baino gehiago zituzten.\nSaint-Jean-d'Angle udalerriko biztanleria-piramidea 2009an .\n2007an lan egiteko adina zuten pertsonak 310 ziren, horien artean 222 aktiboak ziren eta 88 inaktiboak ziren. 222 pertsona aktiboetatik 192 lanean zeuden (105 gizon eta 87 emakume) eta 29 langabezian zeuden (15 gizon eta 14 emakume). 88 pertsona inaktiboetatik 35 erretiraturik zeuden, 25 ikasten zeuden eta 28 "bestelako inaktibo" gisa sailkaturik zeuden.\n2009an Saint-Jean-d'Angle udalerrian 217 unitate fiskal zeuden, 542,5 pertsonek osaturik. Pertsona bakoitzeko diru-sarrera fiskalaren mediana urteko 15.898 euro zen. \n2007an zeuden 22 komertzioetatik, 1 janari enpresa zen, 2 bestelako produktu industrialen fabrikazioko enpresak ziren, 9 eraikuntza enpresak ziren, 1 ibilgailuen saltze eta konpontze enpresa zen, 1 garraio enpresa zen, 1 ostalaritza eta jatetxe enpresa zen, 1 informazio eta komunikazio enpresa zen, 1 higiezinen enpresa zen, 2 zerbitzu enpresak ziren, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 9 zerbitzu publikoetatik, 3 igeltseroak ziren, 2 margolariak, 3 zurginak eta 1 iturgina.\n2000. urtean Saint-Jean-d'Angle udalerrian 10 nekazaritza-ustiategi zeuden, 144 hektarea erabiltzen.\nLa Gripperie-Saint-Symphorien (2,1 km)\nChampagne (3,3 km)\nSaint-Agnant (5,4 km)\nPont-l'Abbé-d'Arnoult (5,7 km)\nSaint-Sornin (6,2 km)\nSainte-Radegonde (6,4 km)\nSainte-Gemme (6,9 km)\nSaint-Just-Luzac (7,4 km)\nBeaugeay (7,4 km)\nSaint-Sulpice-d'Arnoult (7,9 km)\nWikimedia Commonsen badira fitxategi gehiago, gai hau dutenak: Saint-Jean-d'Angle\nOrriaren azken aldaketa: 11 urtarrila 2016, 02:37.


naiz: agenda - Mikel Laboaren unibertsoa, Tabakaleraren erakusketaren abiapuntu\nMikel Laboaren unibertsoa, Tabakaleraren erakusketaren abiapuntu\n21.05.28 - 21.08.29\nMikel Laboaren unibertsoa hartu du abiapuntu Donostiako Tabakalerak ‘Komunikazio-inkomunikazio’ erakusketan. Lluis Llachekin batera 1977an Laboak eman zuen kontzertuaren izena maileguz hartuta, abuztuaren 29ra arte ikusgai egongo den laginean herri-kultura eta abangoardiaren arteko ibilbidea proposatzen zaigu hainbat diziplinen bitartez.\n«Sustraiak bilatzea, inguru-miru ibiltzeko modu bat da». José Bergaminen esaldi honek ezin baino hobeago azalduko luke zer motako paradoxekin jokatu zuen Mikel Laboak (1934-2008) bere ‘lekeitioak’ sortu zituenean. Eta logikarik at dirudien logikari helduz antolatu du Donostiako Tabakalera zentroak bere erakusketa berria, hain justu Laboaren kanta esperimentaletatik abiatzen dena.\nBergaminen esaldi honi heldu dio Oier Etxeberriak, erakusketaren komisarioak, ‘Komunikazio-inkomunikazio’ honen berri ematean. Laboaren figura eta lana baitira abuztuaren 29a bitartean erakusketa-aretoan eta Lau Pareta aretoan ikusgai egongo diren lanen abiapuntua.\nMikel Laboa XX. mendearen amaierako euskal kantautore garrantzitsuenetakoa eta euskal kulturaren figura karismatiko eta maitatuenetako bat izan zen. Hori ez du inork zalantzan jartzen. Oier Etxeberriak osatu duen proposamen honetan, aztergai jartzen dira herri-kulturaren eta sorkuntza esperimentalaren kontzeptuen arteko harremana, edo errotze-adierazpenaren eta nazioarteko abangoardiaren artekoa. Kontzeptu horien artean joan-etorriko zubiak ezarri baitzituen Mikel Laboa berak, eta horiexek dira bere musika-ekoizpenaren ardatz.\nHorretarako Laboaren ‘Lekeitioak’ hartu dituzte abiapuntu, ahots-jokoek, oihuek, ohiko soinuek eta onomatopeiek osatutako abesti esperimentalak. Horiekin Laboak lengoaia propio eta ezberdina sortu zuen. ‘Komunikazio-inkomunikazio’ izenburu iradokitzailearen pean –Laboak izenburu bera jarri zion 1977an Lluis Llachekin batera emandako kontzertu batean estreinatu zuen aurkezpen apurtzaileari–, erakusketak ibilbide bat proposatzen du, artxibo eta dokumentu historikoetatik hasi eta obra historiko eta garaikideetaraino, Tabakalerak bultzatutako ekoizpen berriak tarteko.\nEsaterako, erakusketa honetan ikusgai izango dira Asier Mendizabal, Kimia Kamvari & Nader Koochaki, Amaia Urra, Maria Salgado & Fran MM Cabeza de Vaca eta Zbyněk Baladránen sorkuntza berriak, beste artista batzuen lan historikoekin batera: Remigio Mendiburu, Vicente Ameztoy, Francisco de Goyaren ‘Caprichos’ lanetako bat, Jose Luis Zumetaren ‘Gernika’ eta JoxAnton Artzeren artxiboak.\nTabakalerako lehenengo solairuan, erakusketa-aretoak ‘Komunikazio’ eta ‘Inkomunikazio’ atalak hartzen ditu bere bi aldeetan, ‘Lekeitioak’ lanaren forma begirada garaikide baten eta hainbat lenteren bidez berrikustea proposatzen duen ibilbide batean.\nAretoaren beste aldean aurkezten diren lanek soinu-arloan gauzatutako garapen teknologikoaren, gerraren eta bi prozesuek giza komunikazioaren garapena zehazten duten moduen arteko loturak azpimarratzen dituzte.\nAzkenik, Lau Pareta aretoan ‘Lekeitioak-Antigonak’ lana dago. Bertan, Donostiako kultur-giroa markatu zuen ekitaldi bat aipatzen da: New Yorkeko The Living Theatre taldeak Brechten ‘Antigona’ lanarekin egin zuen emanaldia. Gertakari honek ‘Lekeitioak’ lanaren dimentsio tragikoa esploratzeko balio du, Bertolt Brechten figurak garrantzia berezia hartzen duen areto batean.\nErakusketa-aretoaren eta Lau Pareta aretoaren ordutegia hauxe izango da: asteartetik igandera, 12.00-14.00 / 16.00-20.00. Astelehenetan itxita.\nBestalde, Maialen Lujanbiok, Xabier Erkiziak eta Itxaro Bordak azken 50 urteotan Euskal Herriaren testuinguruan ahotsaren praktika hedatzeko garrantzitsuak izan diren hainbat artistaren pieza musikalak bildu ditu playlist batean. Besteak beste, Esther Ferrer, JoxAnton Artze, Itxaro Borda, Loty Negarti, Mursego, Alex Mendizabal eta Ibon RG artisten lanak izango dira entzungai, erakusketaren sarrerako hallean egongo den instalazioan.\nErakusketaren inguruko programa publikoa ekainean hasiko da, Itxaro Bordaren eta Kiko Cavaliéren ‘Musika dena eta eszena’ programako Orbelen intziriak izenburuko saioarekin.\nJarraian, uztailaren 7tik 10erako astean, Ezbaikaria egingo da, San Telmo Museoarekin elkarlanean garatutako mintegia, Mikel Laboaren unibertsoaren inguruko ikerketa lerroak elkartu nahi dituena. Hitzaldiak San Telmo Museoan eta Tabakaleran egingo dira, eta Iñaki Segurola, Beñat Muguruza, Marta Boccos Garcia, Elixabete Ansa Goikoetxea, Hugo Savino, Germán Labrador, Olatz Otalora, Esther Leslie eta Jon Mantzisidor izango dira hizlariak.\nEra berean, udako hilabeteetan eta Donostiako Musika Hamabostaldiarekin elkarlanean, ‘Lekeitioak’ entzuteko aukera izango dugu Tabakalerako zinema-aretoan, hainbat gonbidaturen eskutik: Garazi Navas, Marie Cosnay, Mohamed Bouljal eta Pedro G. Romero. Entzunaldiak bost saiotan egingo dira, ostegunetan, uztaila eta abuztua bitartean.\nArte garaikidera hurbiltzeko arte-makina ikastaroa, bisita elkarrizketatuak, familientzako arte tailerrak eta Oreka Tx taldeak eta Jad Atouik emango duten saioak osatuko dute ‘Komunikazio-inkomunikazio’ erakusketaren jarduera programa.


SPRI atzerrian. Azaroako lehen astea - SPRI\nSPRI » Nazioartekotzea » Asia eta ozeania » SPRI atzerrian. Azaroako lehen astea\nSPRI atzerrian. Azaroako lehen astea\nEuskal enpresek eta SPRIk Indonesiako Indometal azokan parte hartu dute\nFundigex buru duen euskal enpresez osatutako ordezkaritza batek eta SPRI Singapore bulegoak oraintsu parte hartu dute bi urterik behingo Indometal–Jarkata azokan, erreferentziazkoa Asia hego-ekialdeko metalaren eta altzairuaren sektorean. Iragan urriaren 25etik 27ra bitartean egindako topaketa horrek erreferentziazko plataforma bat eskaini zuen askotariko proposamen teknologikoak aurkezteko, denak ere sektore hauetara zuzenduak: metalurgia, galdarategietarako makina eta ekipamenduak eta prozesu termikoetarako ekipamenduak, besteak beste.\nIndonesiak 260 milioi biztanle ditu eta gorakada nabarmena bizi du altzairu eta metalen kontsumoan. Eraikuntza, azpiegitura eta automozio sektoreak nabarmen hazten ari dira eta Indonesia ez da gauza eskaera hori asetzeko. Horrek inbertsio berriak erakarri ditu lehengaien prozesatze eta altzairu sektoreetara.\nFundigex buru duen misioan bost euskal enpresak parte hartu dute guztira, eta oso baliagarria izan da harremanetan jartzeko Indonesiako balizko partner-ekin eta banatzaileekin. Nahiz eta Indonesiako altzairutegi eta galdarategi handienak ez diren azaldu kongresura, bidaia horri esker euskal enpresek aukera izan dute horietako batzuk bisitatzeko eta Indonesiako eskaera teknologikoa hurbiletik aztertzeko.\nSektorearen garapenari jarraipena egiteko, SPRI topaketara azaldu zen eta enpresa batzuei lagundu zien beren bisita-agenda antolatzen. Horri esker ikusi ahal izan zuen inbertsioen gorakadak aukera berriak irekitzen dituela, eta sektoreko anitz enpresa europar posizioak hartzen ari direla buruz buru lehiatzeko Asiako enpresekin, batez ere japoniarrekin.


Egileor –San Justo zabalgunea Zeanuriko udalerrian kokatuta dago eta udaletxeak berak kudeatzen du.\nArratiako haranean, BI-240 errepidean, Barazar mendatearen oinean, Zeanuri udalerria dago. Egileor-San Justo zabalgunera iristeko, saihesbidea utzi eta hirigunerantz joango gara.Zeanurin sarreran, San Isidroren elizaren aurrean, "Otzerimendi" adierazten duen desbideratzea hartuko dugu. Errepide estua gorantz doa, baserrien eta larredien artean, eta lau kilometro aurrerago amaitzen da, San Justoren baselizaren ondoan.\nEgileor –San Justoko zabalgunearen kokapen mapa\nZanburuko haitzen magalean, Gorbeia mendilerroaren inguruko mendietan Egileor-San Justo zabalgunea hariztiaren gerizpe hostotsuaren babesean dago. Haritz arrunteko eta haritz amerikarreko ale zuzenek babes egokia ematen diote eremuari, udako egun sargoritsuetan, eta haizetik ere babesten dute.\nOtzerin mendiko iturriak eta baselizak izaera berezia ematen diote Egileor-San Justori. Baselizaren ondoan, panel batzuek Gorbeiako Parke Naturalari buruzko informazioa ematen dute. Egileor-San Justoren kokaleku pribilegiatua kontuan hartuta (Gorbeia mendilerroari dagokionez), esan daiteke abiapuntu ona dela mendilerro horretan sartzeko eta Gorbeiako gurutzeraino igotzeko (Bizkaiko gailurrik altuena, 1.481 metroko altuerarekin).\nBizkaia 21 ataria: Gorbeiako Parke Naturala\nZeanuriko udala: Ibilbideak


Lur eta Murmur, Author at 97.0 Irrati Librea\nOtxandategi izeneko dorretxearen lurretan, herri-proiektu berri bat jarri da martxan: Otxantegi Herri Lurra. Egitasmoaren bultzatzaileek azaldu dutenez, baratze komunal bat jarri dute martxan, eta, besteak beste, euren helburua da, nekazaritzaren garrantzia azpimarratuta, landa-mundua kaletarrei gerturatzea. Ortua lantzeaz gainera, proiektu horren helburua baserriaren eta hiriaren arteko zubi lana egitea ere bada. Izan ere, aktibistek deitoratu dutenez, azkenengo…\nNews, Interviews, Radio shows\nDe nuevo se han vestido de morado las calles de Euskal Herria. El pasado martes fueron numerosas las manifestaciones convocadas por colectivos feministas en las ciudades y pueblos de toda Euskal Herria, siendo muy numerosas las principales marchas por las capitales.. Además, se han organizado manifestaciones y otras actividades en otras localidades. En Bilbo se…\nRadio shows Bizilur , feminismoa , Lur eta Murmur , Martxoak 8\nSoberania Alimentaria aldizkariak Agroekologia eta elikadura burujabetzan oinarritutako elikadura-sistemaren aldeko adierazpena sustatu zuen urtarrilaren 14an, eta norbanakoen zein eragile sozialen aldetik milaka atxikimenduak jaso ditu dagoeneko. Adierazpen honek hainbat helburu ditu. Lehenik eta behin, landa, nekazaritza eta elikadura arloko eztabaida zabaldu eta sakontzea, arazoaren erroa zein de azalarazteko: sistema kapitalista. Bestalde, beharrezkoa da kontutan hartzea…\nEnpresa transnazionalen eta giza eskubideen euskal zentro bat sortzea aldarrikatzen du Euskal Herriak Kapitalari Planto! plataformak, zeina hainbat sindikatuk, gizarte- erakundek eta nazioarteko elkartasunerako elkartek osatzen baitute, horietakoen artean Bizilur. Gizartearen partaidetza bizia eta irmoa izango luke gune publiko berri horrek, eta eginkizun hau: euskal enpresa transnazionalen atzerriko jarduerak eta inpaktuak arautzea eta haiei buruzko…\nInterviews, Radio shows Bizilur , Giza Eskubideak , kapitalari planto! , plataforma , transnazionalak


Amaia Albesek egindako soinekoa Goya sarietan - Arrasate - Goiena.eus\nAmaia Albesek egindako soinekoa Goya sarietan\nMirari Altube 2016-02-12 10:01\nNagore Ezeiza, Amaia Albes diseinatzailearekin, soinekoa probatzen.\nNagore Ezeiza donostiarra Amaia Albes arrasatearraren soinekoarekin izan zen joan den zapatuan, Goya sarietan. Hijos de la tierra film laburrean kamerari laguntzaile lanetan jardun du eta haren bikotekide Axel O'Mill argentinarra zuzendarietako bat da. Dokumental laburrik onenaren saria jaso zuen hain zuzen, Hijos de la tierra nafarrak.\n"Nagore Ezeizak berak deitu zidan. Internet bidez ikusi zituela nire diseinuak eta ea soinekoren bat utziko nion Goya sarietara joateko esan zidan", jakinarazi du Albesek. Hala, Arrasaten duen tailerrera etorri zen hori egun batean, probatu eta eraman egin zuen soineko beltza. "Etxetik jarraitu nuen ekitaldia, eta oso-osorik ikusi nuen Nagore ikusi nahian. Baita ikusi ere, dokumentalaren izena esandakoan jaiki egin zen eta".\nGauerako bereziki gertatutako soinekoa da Albesek diseinatutakoa: "Beltza, luzea, atzeko partea lurreraino duena, lumaduna eta beirazko osagarriekin, bizkarra zabalik, gorputzari ondo itsatsia, sirena itxurakoa… Nire azken bildumako soineko bat da, eta horri begia botata etorri zen Ezeiza. Beste hainbat probatu zituen hemen, baina hasierako ideiarekin geratu zen. Eta beretako egindakoa zirudien soinekoak, ez nion konponketarik ere egin behar izan".\nSari banaketaren biharamunean harekin hitz egiteko aukera izan zuen telefonoz: "Saria jaso ondoren ospatzera joan ziren, jende ezagunez inguratuta, eta soinekoagatik ere askok zoriondu zutela esan zidan", dio arrasatearrak pozik.\nEleganteak sexy ukituarekin\nAlbes diseinatzaileak gustuko du Goya sariak jarraitzea: "Gala osorik ez dut ikusi izan, batez ere alfonbra gorritik pasatzen direneko unea jarraitu izan dut: izendatuak zelan doazen jantzita ikusi, tendentzietan begia jarri…", Eta aurten zerk eman dion atentzioa argitu du: "Koloreekin ausartu direla esango nuke, eta zuriak, gorriak eta beltzak ere asko ikusi dira, Penelope Cruzena, esaterako, asko gustatu zitzaidan, eta Ursula Corberórena politenetakoa izendatu dute. Luzeak izan arren hankak erakutsi zituzten askok. Hortaz, eleganteak ziren, baina sexy ukituarekin eta asko gustatu zitzaizkidan".


Jakintsuetan jakintsuen - Bizkaiko Hitza\n2019, otsailak 15 Bizkaia, Hala Bazan 253\nOngiaren eta txarraren arteko norgehiagoka. Maltzurrak egin dezakeen keinu edo eskaintzen beldurrez bizi izan dira hainbat belaunaldi, dikotomia hori oinarri zuen moralitatearen baitan. Gaiztakeria deabruak irudikatu izan du leku asko eta askotan. Beharrak edo botere nahiak bultzatuta, diruaren truk arima deabruari saldu zioten herritarrei buruzko hainbat kontakizun zabaldu dira batean eta bestean. Baita maitasuna lortzeko gauza bera egin dutenei buruzkoak ere.\nNorbere arimaren ordez denbora luzez haurdun geratzerik lortu ez eta laguntzekotan, izango duten seme edo alaba hori eskaini diotenei buruzko kondairak ere badira. Beste batzuetan, mesedea egin bai, baina asmakizun bat igarri behar zuen gizakiak trukean. Elezahar horietan guztietan, zailtasunei aurre egin, eta gizakiak beti gailendu zaizkio deabruaren trikimailuei. Hala gertatu zen Resurreccion Maria Azkuek jasotako hurrengo kondairan ere. Mañarian gertatu zena ipuin moduan zabaldu izan da. Txerren izenez ageri da deabrua hor. Euskal mitologian hartu izan dituen hainbat izenetako bat da.\nToti Martinez de Lezeak jaso duen istorio horren protagonista oso garai txarra bizi zuen gizon bat da. Behar handia zeukan, eta, egoera hartatik ateratzeko, arima saldu zion deabruari. Deabruak bost urteko epea ezarri zion zorra kitatzeko. Akordioa jasotzen zuen kontratua sinatu zuten biek.\nUrteak joan ziren, eta, epea agortzear zela, deabrua azaldu zitzaion gizonari. Zor ziona gogoraraztera joan zitzaion. Baina arima eman beharraz libratzeko aukera bat proposatu zion: “Hain gaiztoa naizela esan ez dezaten, eskuzabal jokatuko dut. Zenbat urte ditudan asmatzen baduzu, aske utziko zaitut. Ez baduzu asmatzen, ez duzu berriro zure ingurukorik ikusiko”.\nHori esan ahala desagertu zen deabrua. Eta gizona larri eta estu utzi zuen, bizia galdu behar zuela sinetsita. Nola asmatuko zuen haren adina? Edozein izan zitekeen eta.\nBatetik bestera aritu zen, erantzuna emango zionaren bila; jakintsuak, sorginak zein aztiak, denak bisitatu zituen. Baina inork ez zekien zenbat urte zituen deabruak. Nola asmatuko zuen bada, orduan, berak? Ezinezkoa zen.\nEtsita zegoen. Bi egun besterik ez ziren geratzen deabruarekin zuen zorra kitatzeko. Lur jota zegoen hartan, amona zahar batekin egin zuen topo. Zer gertatzen zitzaion galdetu zion emakumeak, aurpegi txarra ikusi ziola eta. Negarrez erantzun zion ipuineko protagonistak: “Diru premia larrian nengoela deabrua agertu zitzaidan, eta diru mordoa eskaini zidan arimaren truk. Zorrak kitatzea beste ardurarik ez neukan orduan, eta hura egin behar nuela pentsatu nuen”. Orain zein egoeratan zegoen azaldu zion orduan. “Etzi bukatzen da epea, eta, adina asmatzen ez badiot, galdua naiz betiko”.\nEmakumeak barreari eman zion. Eta ez kezkatzeko esan. “Zoaz etxera, eta utzi nire eskuetan arazo hori. Ni arduratuko naiz”.\nAndreak Txerren deabrua bizi zen kobazulorako bidea hartu zuen. Haitzuloaren sarreraren parean jarri zen, hari bizkarra emanda, eta gonak jaso zituen ipurdia agerian utziz. Hala zegoela, aurrealderantz makurtu, eta burua hanka artean sartu zuen, buruz behera kobazulora begira jarrita. Oihuka hasi zen orduan: “Txerren! Txerren! Non zaude?”, egin zuen garrasi, deabruak barrualdetik entzun ziezaion.\nDeika ari zitzaizkiola entzunda kobazulotik atera zen Txerren, eta, begien bistan zuen ikuskizunari erreparatuta, ezin izan zion eutsi barreari. “Nire bi mila eta bat urteetan horrelakorik ikusi gabe nengoen”, bota zuen barre algaraka ito beharrean.\nEmakumea berehala jaiki, jantzi eta deabruarekin zorretan zegoen gizonarengana abiatu zen korrika. Harengana iritsi bezain laster, Txerrenek zenbat urte zituen jakinarazi zion.\nEz zen denbora askorik igaro Txerren zordunaren aurrera agertu zen arte. Halaxe hitz egin zion: “Ederki, ederki. Zorra kitatzera etorri naiz. Zure arima niretzat izango da! Hala ere, lehenago, ea eman nizun aukera aprobetxatzen dakizun. Esadazu: zenbat urte ditut?”. Gizonak, orduan: “Bi mila eta bat urte dituzu; ez gehiago eta ez gutxiago”. Deabrua harrituta geratu zen. Ezin zuen sinetsi. “Ez dakit nola asmatu duzun, baina libre zara!”, esan eta desagertu egin zen. Luzaro bizi izan zen gizona, baina inoiz ez zuen beste traturik egin deabruarekin.


Marrazkilaria da, gidoilaria eta lerro argiaren eta istorio ilunen zalea. Estilo klasikoa du marrazkian eta teknikan. 20 urtez baino gehiagoz zaildu da komiki lehiaketen munduan, hainbat kategoriatako 30 bat sari izan arte.\nArkitektura teknikoan lizentziatu zen Nafarroako Unibertsitatean, bertan irakasle izan zen hamabi urte, eta hamahiru urte eta erdiz Capilla Vallejo Arquitectos estudioan aritu zen lanean.\nBerrogei urterekin, erabaki zuen komikiaren mundu profesionalera igarotzea. Ordutik, hainbat titulu egin ditu zenbait argitaletxerentzat.\nBeste autore batzuekin batera argitaratu ditu Gandhi, el maestro de la vida, La nueva era del sueño (Saure, 2004 eta 2005) eta De Muerte (GP Ediciones, 2016). Horrez gain, El Clímaco umorezko aldizkaria zenean kolaborazioak egin zituen, baita Jot Downen argitalpenen ilustrazioan ere, tarteka.\nBere kabuz, honako hauek egin di tu, besteak beste:\nLas apasionantes lecturas del Sr Smith (West Indies Publishing Company, 2018)\nCartas desde Argel (West Indies Publishing Company, 2018)\nCazador de Sonrisas (Grafito Editorial, 2014) – Frantzian Groupe Paquet etxeak argitaratua.\nArde Cuba (Grafito Editorial, 2017) – Nobela Grafiko Nazionala Onenaren José Sanchis saria jaso zuen, baita gidoi onenaren saria ere, Donostiako Komikiaren Aretoan. Frantzian Groupe Paquet etxeak argitaratua.\nMIES (Grafito Editorial) Mies van der Rohe arkitekto alemanaren biografia fikzionatua. Frantzian Groupe Paquetek argitaratu zuen, eta Alemanian Carlsen argitaletxeak.


EAJ-PNV Gipuzkoako Batzar Nagusiak: EAJ-PNV-REN USTEZ EUSKAL AUTONOMIA ERKIDEGOKO FISKAL NAGUSIAK BERRETSI DU BILDUK EZ DUELA BETE HONDAKINEN KUDEAKETARI BURUZKO FORU ARAUAREKIN.\nEAJ-PNV-REN USTEZ EUSKAL AUTONOMIA ERKIDEGOKO FISKAL NAGUSIAK BERRETSI DU BILDUK EZ DUELA BETE HONDAKINEN KUDEAKETARI BURUZKO FORU ARAUAREKIN.\nBatzarkide jeltzale Xabier Ezeizabarrenak honakoa esan du: “Bilduk ez du foru araua bete eta, ondorioz, Gipuzkoak ekonomia-kalte handiak izan ditu”.\nEuskal Autonomia Erkidegoko fiskal nagusi Juan Calparsoro eta Gipuzkoako Foru Aldundiaren Araubide Juridikoko zuzendari Luis Elizegui Gipuzkoako Batzar Nagusietan izan dira gaur goizean. Eta, hain zuzen ere, parte hartu dute Gipuzkoako Hondakinen Partzuergoaren (GHK) kudeaketari buruzko azterketa-batzaordean. Haiek izan dira azterketa-batzordean parte hartzen lehenak – urte amaiera arte hainbat pertsonak parte hartuko dute batzordean –. Horren harira, gogoratu behar da, Calparsorok prozedura ireki zuela Bilduren erabakia aztertzeko, hain zuzen ere, Gipuzkoako Batzar Nagusiek onartutako hondakinak kudeatzeko plangintza bertan behera uzteko erabakia eta, ondoren, fiskalak berak gaia behin behineko artxibatzea erabaki zuela, betiere, egiten ari diren herri- eta administrazio-auziak amaitu arte.\nBehin fiskal nagusiaren azalpenak entzunda, EAJ-PNVren batzarkide Xabier Ezeizabarrenak honakoa esan du: “Azterketa batzordeak dagoeneko hainbat gauza argitu ditu: gaur agerian gelditu da Bildu bere iritziaz baliatu dela Zubietako errausketa-instalazioaren eraikuntza gelditzeko, hain zuzen ere, PIGRUG hondakin plangintzak Zubietan aurreikusitako instalazioa gelditzeko”.\nIldo beretik, Ezeizabarrenak segidakoa azpimarratu du: “Azterketaren gakoa 7/2008 Foru Arauan – hain zuzen ere, Gipuzkoako Hiri-Hondakinak Kudeatzeko Plangintza Orokorraren aurrerapen dokumentua onartzen den Foru Arauan – dago. Gogoratu behar da, foru arau horrek Batzar Nagusien gehiengoak babestu zuela eta, ondorioz, Foru Aldundia behartuta dagoela betetzera. Baina aitzitik, Bilduk hasieratik ez du bete nahi izan. Eta horretarko irizpide politikoez baliatu da, hau da, alderdikeriaz baliatu da. Horrenbestez, Bilduren aginteko foru gobernuak ez du zuzenbide-arrazoirik izan foru araua bete ez izana justifikatzeko”.\nEra berean, EAJ-PNVren batzarkidearen ustez, Euskal Autonomia Erkidegoko fiskal nagusiak erakutsi du Bilduren erabakiak kalte handia eragin diola Gipuzkoari. Izan ere, errausketa-instalazioaren eraikuntza gelditu zuen eta, ondorioz, instalazioa eraiki behar zuten enpresei kalte-ordain handiak ordaindu behar izan dizkie ezer ere ez egiteagatik. Gainera, Foru Aldundiak herritarrei segidakoa ordainaratzen jarraitzen die: bete nahi ez duen foru arauan oinarritutako tasa. Eta hori aldatu beharko du.\nXabier Ezeizabarrenak, halaber, honakoa argitzeko eskatu du: “Argitzeko txosten- edo ohartarazpen-juridikorik dagoen, hain zuzen ere GHKri indarreko foru arauaren aurkako erabakiak hartzen ari zela ohartarazten zion txosten- edo ohartarazpen-juridikorik”. Era berean, Ezeizabarrenak eskatu du, batzordekideei emateko behar diren txosten guztiak GHKren kudeaketari buruzko azterketa egoki egiteko; izan ere, Bilduren aginteko Foru Aldundiak ez du informaziorik eman.\nAzkenik, Xabier Ezeizabarrenak segidakoa salatu du: “Gaur argi gelditu da, Foru Aldundiak GHKri ez diola zuzenbide-aholkularitzarik eman. Lehengo legealdian, ordea, erabaki guztien gaineko aholkua eskatzen zen. Beraz, horrek erakusten du, Bilduk inposatzen eta gardena ez izaten jarraitzen duela”.


HABE IKASBIL: Etsaiak, lagunak, ezkongaiak, maitaleak, senar-emazteak\nEtsaiak, lagunak, ezkongaiak, maitaleak, senar-emazteak\nBederatzi narrazio jasotzen dituen ipuin-bilduma mardula da Alice Munro idazle kanadarrak idatzitako hau. Eta guztietan nabaria da giza harremanen inguruan egiten den gogoeta. Bilduma honek Literaturako Nobel saria irabazi zuen 2013an.\nEgilea: Alice Munro\nItzulpena: Isabel Etxeberria Ramírez\nGehienetan, emakumeak dira ipuin hauetako protagonista. Eta horiek beren inguruarekin duten harremana kontatzen da. Harreman horietan gaixotasunek ere aldatzen dituzte egoerak. Adibidez, ipuin batean emakume batek minbizia du, eta bere senarrari bost axola zaionez, beste nonbait aurkituko du maitasun iheskorra. Beste ipuin batean alzheimerrak jota dagoen emazte bat gizon ezkondu batez maiteminduko da klinika batean.\nHemen duzu irakurgai bildumaren lehen atala.\nNina metro eta laurogei luze zen. Nerabezaroan jada, soinketa-irakasleak, eskola-orientatzaileek zein amaren lagun kezkatuek konkortuta ibiltzeari uzteko gomendatu zioten. Bera ahalegintzen zen, baina oraindik ere, argazkietan bere burua ikusten zuenean, nahigabeturik jabetzen zen zeinen itxura otzana hartua zuen: sorbaldak elkarrengana bilduak eta burua albo baterantz makurtua, zerbitzari irribarretsuaren jarreran. Gaztea zenean, ohiturazkoa bihurtu zen lagunek berari hitzorduak antolatzea eta gizonezko altuak aurkeztea. Bazirudien mutil batengan horrexek baino ez zuela axola: metro eta laurogeitik gorakoa bazen, Ninarekin parekatzekoa zen.\nAurkezpen eguneko bideoa hemen duzu ikusgai:\nLiteratura Unibertsala from Erein argitaletxea on Vimeo.\nNobela honetako kapitulu guztiek emakume-izena dute, asko sufritu eta bizitako emakumeak dira. Hiru pertsonaiarekin dute zerikusia, hiru gizonezkorekin.\nVirginia Woolf, feminismoaren aitzindari\n1882ko urtarrilaren 25ean jaio eta 1941eko martxoaren 28an hil zen ideia feministetan funtsezko idazle eta pentsalari bat: Virginia Woolf. Eguneroko gertakizunetan oinarritutako gogoeta berritzaileak utzi zituen, emakumeek bizi zuten zapalkuntza eta ikusezintasunarekin amaitzeko.\n2013ko Literaturako Nobel Saria Alice Munro idazle kanadarrarentzat\nAlice Munro idazle kanadarrak irabazi du 2013ko literatura Nobel Saria. Euskaraz badugu bere ipuin-bilduma bat: Zorion handiegia, 2012an argitaratutakoa.\nNumber of visits: 892


BIYONA - BIYONA\nGuk geuk eraikitako etxea da Biyona\nEz ginen teilatutik hasi Biyona eraikitzen; kontrara, lurzoru sendoko proiektua da gurea. Txikik hasi ginen, iturgintza enpresa bat baiginen sorreran. Sektorea ezagutu ahala joan gara hazten, esparru guztietako erreformak egiteraino.\nzure etxean senti zaitezen\nGuretzat garrantzitsua da gurekin gauzatuko duzun proiektua zure sentitzea; guk gure sentitzen dugun moduan. Elkarlan horretatik, espazio bereziak sortzea, nortasun propioa dutenak. Zure etxean sentituko zaren espazioak sortu nahi ditugu, ez baitago hori bezain sentsazio eroso, goxo eta segururik.\nDiseinuaren esparruko tendentziei aurrea hartzen diegu, sektorea gertutik ezagutzen baitugu. Esperientzia handiko profesionalak ditugu, etengabeko formakuntzan daudenak.\nEtxebizitzen eraberritze partzialak zein integralak egiten ditugu. Zure beharretara egokitzen gara eta zure neurrirako proiektuak garatzen ditugu: sukaldeak, egongelak, komunak…\n40 urtetik gorakoa\nArgia zure ideiei\nGertuko harremana daukagu bezeroekin, zurekin. Zuetariko bakoitza bakarra eta errepikaezina da guretzat; eta, horregatik, proiektu bakoitza erronka bat da guretzat. Mimoz lantzen ditugu detaile guztiak, zuen ametsak etxearen ertz guztietan isla daitezen. Amestu nahi?\nIkusi orain arte landutako proiektuak!\nBegiratzea eta ikustea bi gauza desberdin dira. Begiratzeko moduak eragina du ikusten dugun horretan.\nMundua gure begiradatik ikusi nahi al duzue?\nAixiri eraikina – San Juan Auzoa, 16\nGeltoki bidea 1\nSantiago Auzoa, 12


Hitano barnetegia: udan ere, mintza hadi, lagun! • ZUZEU\nUztailaren 16tik 21era, Lizarrustiko parketxean, hika hitz egiten ikasteko aukera eskainiko du Maramara* taldeak. Sei eguneko barnetegirako, 45 orduko programaketa prestatu du. Horrela, hitanoaren zirrikituak metodologia teoriko-praktiko baten bidez ikasteko parada izango dute ikasleek. EGA gaindituta duten edo euskaraz eroso aritzen diren guztiek dute parte hartzeko aukera, baina bereziki euskararekin lan egiten duten profesionalei zuzenduta dago ikastaroa, hau da, irakasleei, itzultzaileei eta euskara teknikariei. Oinarri teoriko sendo bat eman nahi zaie, euren lanean hitanoa zuzen eta egoki landu ahal izan dezaten.\nInformazio gehiago eta izen ematea: www.hitanoa.com